2020. urtean abiatuta eta 2029. urtera bitartean, Garagorrienea ekimenak jarraian zerrendaturiko egitasmoak jaso ditzake bere egitarauaren barruan. Horra horien azalpen laburra:

1- Garagorrienea FUNDAZIOAren sorrera.

Garagorrienea ekimena gauzatzeko ezinbesteko gertatzen da egitura juridiko finko eta ahalmentsua sortzea eta ekimenaren eraikina egitura horren gainean jasotzea. Garagorrienea fundazioa litzateke, bada, Garagorrienea egitasmoa bere gain hartuko lukeen erakundea, eragile pribatuek eta herri erakundeek elkarrekin osaturikoa.

Fundazio horren muin eta abiapuntuan Andoaingo Udala eta Manuel Larramendi Kultur Bazkuna leudeke. Baina bi horiekin batera beste erakunde, enpresa, elkarte, baltzu eta talde asko beharko genuke, bideragarri egin lezakeena egitasmoa hau Andoain edo Gipuzkoakoa ez ezik Euskal Herri osokoa izatea. Larramendi Euskal Herriko gizona izan baikenuen beste ezer baino lehen, horren lekuko dira bere haurtzaroko Hernani, nerabezaroko Bilbo, helduaroko Baiona edo Loiola… Horren lekuko dira bere obra gehienak…

Fundazioak bideratuko luke Euskal Herri mailako ahalegin hori Larramendi ardatz eta aitzakia hartuta, euskarak aurrera egin dezan XXI. mendean XVIII. mendean hasitako bide berean, oker egindakoak zuzenduz, eta ibilbide luze horretan izandako bidegile guztien itzalpean, berariazko lekua eta garrantzia emanez hainbeste mendetan gutxietsia izan den emakumeen lan itzelari ere.

Fundazioa eratzea da lehenengo urratsa.

2- Garagorrienea IZTURITZAGA jauregian: Euskal Herriaren altxorra.

Euskaldunek dugun altxorrik handiena gure hizkuntza da, nork bere gogoan landuz, erabiliz eta babestuz hazten ari dena. Euskarak badauzka, ordea, altxor materialak, eskuz hazta eta begiz irakur eta ikus litezkeenak: Horiek Etxepare, Leizarraga, Axular, Lazarraga… eta euren obrak dira eta, oso bereziki, eragin zuen aldaketa bihurguneagatik, inflexioagatik alegia, Manuel Larrramendik euskarari eta Gipuzkoa eta Euskal Herriari eskainitako obrak, herri baten muineko ikurraren indarra izan baitzuten Ezina ekinez egina euskararen bere lehenengo gramatikak eta Gaztelera, Euskara eta Latineko bere Hiztegi Hirukoitz handiak, euskararen mundura benetako iraultza ekarri zutenak, bereziki 1745. urtetik aurrera.

Aipagarria da zentzu horretan, bi lan erraldoi horiek argitara eman aurretik idatzi zuen De la Antiguedad y Universalidad del Bascuence en España bere apologiak zabaldu zuen bidea ere, bide horren hasiera izan baitzen Larramendik euskararekiko eta Gipuzkoa eta Euskal Herriarekiko bizitza osoan landuko zuen estrategiaren abiapuntua.

Euskaldunok badauzkagu ba gure buruari eta mundu osoari erakutsi eta azaldu beharreko altxorrak eta altxor horiek non kokatu, non azaldu eta ezagutzera eman eta non babesteko egoitza duina behar dute: Andoaingo IZTURITZAGA jauregia izan liteke egoitza hori.

IZTURITZAGA jauregian, Larramendik euskararentzat eta Euskal Herriarentzat ondutako obrak agerian jarriko ditugu, bere lehenengo edizioetan, euskararen benetako harribitxiak baitira. Agerikoan jarriko ditugu baina ez ohiko museo batean egongo ziratekeen moduan, agerkunde fisikoa eta digitala izango dute aldi berean, bisitariarekin elkar-eragiteko modukok izango dira, obra horiek guztiek izan zuten eta duten garrantzia ezagutze aldera. Interpretazio eta zabalkunde gunea izan behar dute hor.

Ez dira izango hutsik euskarari eskainitako obren gordailu eta agerleku; Gipuzkoari edo Euskal Herriari eskainitako bestelakoak ere (Corografía, Sobre los Fueros de Guipúzcoa…) hor izango dute pausaleku eta agertoki.

Eta altxorleku horren protagonista nagusia izanik ere ez da bakarra izango, ezen bere aurreko eta ondorengo euskalgintzaren azalpena ere egingo baita, ia-ia XXI. menderaino, testuinguru egokia osatuz. Hor izango dira euskarari hauspoa eman dioten euskalari handiak: lehenik eta behin euskararen klasikoak, hots, Axular, Leizarraga, Etxepare, Lazarraga… Ondoren, Larramendiren jarraitzaileak eta Mogeldarrak, Astarloa, Agirre Azkue, Orixe, Julio Urkixo, Arturo Campion, Lizardi, Julene Azpeitia, Tene Mujika, Lauaxeta, Elbira Zipitria, Lekuona, Mitxelena, Txillardegi, Rikardo Arregi, Gabriel Aresti, Martin Ugalde, Mari Karmen Altzueta…

Ez da Larramendiren apologia egiteko gunea izango, ez horixe. Ez dugu Larramendiren hagiografiarik nahi; Larramendi eta bere lana ikuspegi eta irizpide objektibo eta kritikoz aztertuko dugu, gaur egun euskal unibertsitateetan egiten ari diren bezala metodologiarik zientifikoenaz. Larramendiri bere benetako neurrian eta irismenean jarri nahi dugu, bere argiak azaldu baina baita bere oker eta iluntasunak, haietatik asko baita ikasi beharrekoa ere. Beraz, Larramendik bikain osaturikoak azaltzeaz gain okerbidetik egindakoak ere azalduko dira, ñabardura guztiekin jokatuz baizik ezin baita osatu egiantzeko kontakizuna.

Atal berezia eta berezitua izango du IZTURITZAGAn Ipar Euskal Herriko euskalgintza historikoak, oso berezia baita, Axular handiarengandik hasita (Larramendik berak eredutzak jotzen zuena eta Etxeberri Sarakoak aintzindari) Etxepare eta Leizarraga enparauak ahaztu gabe, Agusti Txahoren bidean aurrera, euskarazko kazetaritza goiztierra iraganez gaur eguneraino, bai, gaur egungo Itxaro Bordaren prosa ederrera iristeraino…

Euskaldunon altxoarra azaltzeaz gain, IZTURITZAGA jauregia Garagorrienea Fundazioaren egoitza nagusia izango da, bere egitaraua garatzeko erdigunea, kudeaketa mailan behintzat eta Gipuzkoan.

Azkenik, jauregia eraiki zuten izturitzagatarren berri azalduko duen atala izango du, Euskal Herriaren eta Gaztelaren arteko Erdi Aroko Historia ezagutu eta ulertzeko oso baliagarri izango baita. Hor azalduko da Joanes de Izturitzaga edo Pere de Izturitzaga ospetsuen berri.

Hau izango da Fundazioak eman beharreko bigarren urratsa, baina gainerakoak landu bitartean eman beharrekoa.

3- Garagorrienea LIZARKOLA errotan: IZARRARTEA! egitaraua.

Garagorrieneak izango duen erronkarik handiena, zalantza izpirik gabe, etorkizuneko euskararen erabilera eta belaunaldatzea izango da. Belaunaldi gazteek bitarteko eta baliabideak izan behar dituzte euskaraz jardun ahal izateko etorkizunean euskal gizarteak egiten duen bidean. Berariazko baliabide eta bitartekoak beharko ditugu euskaren makulu izan daitezen egoera ahalmentsuagoan dauden beste hizkuntza eta kulturen artean bere lekua izango badu.

IZARRARTEA! Izeneko egitaraua izango da horretan urratsak emango dituena. Izarrartera! Deitu dugu, etorkizuneko gizarteak –baita euskal gizarteak ere– eman dezakeen urratsik handi eta ausartena mundu honetatik kanpoko izarrarteko jauzi egitea baita, orain zientzia fikzioa dirudien arren, noizbait gertatuko dena, Ameriketarako bidaietara, bost itsaso handietarako bidaietan edo munduari emandako biran euskaldunak aitzindari gertatu ziren bezalaxe, eskola berean.

IZARRARTEA egitarauak azken-azken orduko bitarteko eta baliabide tekniko guztiak –oraingo digitalak zein etorkizunekoak– eskura ahalmenez edukiko dituen plataforma eratu eta osatu nahi du, euskaraz komunikazioa bide eta bitarteko guztietan ekoizteko plataforma teknikoa.

IZARRARTEA lehentasunez 15etik 35 urtera bitarteko gazteei zuzenduko zaie, ikusentzunezko edozein ereduetan komunikazioa ekoiz eta munduan barrena, izarrarteraino, zabal dezaten. Ekoizgune hori ez da ikerketarako izango, egun Tabakaleran teknologia digitalei dagokienez abian jarritakoa bezala, ekoizgune horrek mota, euskarri, irismen eta eduki orotako ekoizkinak sortuko ditu, baldintza bakarra horiek guztiek euskara izatea komunikatzeko hizpide eta, jakina, eraginkorrak izatea.

Ekoizgune horrek hiru lanalditan antolatuko du bere lana:

a) Sorkuntza aldia: ekoitziko dituenen edukiak lantzekoa izango da, programa edo komunikatuko den ekoizkina diseinatu eta prestatzekoa, aurrekoizpena alegia. Sorkuntza egitaraua osatuko du Garagorrieneak.

b) Ekoizte aldia: irrati-programa, YouTube saio, telesail, elkarrizketa, filme, eztabaida saio, Twiter, Instagram edo Facebook edo dena delako aplikazio edo teknologiak erabiliz sortu beharrekoa ekoizteko garaia izango da. Ekoitzi eta ekoitzi ondoko lanak (muntaketa, egokitzapenak…) egitekoa. Ekoizteko formato horien artean egongo dira ere formato klasikoak, antzertia, musika, dantza… horiek guztiek bi baldintza betetzen dituztenean: ikuskizun edo sorkuntza mutuak ez izatea eta, gainera, euskarazkoak, eta, bestetik, besteak beste azken zabalkunde eta hedapen teknologien bitartez hedatzekoak izatea.

c) Zabalkunde eta jarraipen aldia: ekoitzitako edukiak zabaltzeko garaia izango da. Horretarako, aurretik egin den aurrediseinuaren kalterik gabe, edukien bitakora kaiera antolatuko da, zeini zein zeinen bidezko zabalkunde eman erabakitzeko.

Zabalkundea egiteaz gain, uztaia osatu ahal izateko jarraipen lana egingo da; hots, zabaltzen diren eduki guztien kontsumo eta ikusle, entzule edo irakurle kopuruak neurtuko dira diagrama batera eramanez. Neurtzealdi horiek emango diote, hain zuzen ere, sorkuntza aldiari bere lana antolatzeko eragina eta neurria.

Azkenik esan, Lizarkolako errota Izarrarteko edukiak eta kultur ekintzak zuzenean gozatzeko lekua ere izango dela.

Hirugarren urrats handia izango da, Izturitzagakoa eman ondorenean gauzatu beharrekoa.

4- Garagorrienea IKERKETA: Ezina eginak 300 urte: LARRAMENDI 2029 egitaraua

Laugarren urrats honek ere berebiziko garrantzia izango du. Larramendiren bizitza, obra eta garaia behar bezala ezagutu eta ulertu ahal izateko, ezinbesteko gertatzen da ikerlana egiten jarraitzea eta ikerlan horren argitara epaitu ahal izatea “Larramendiren mendean” egindako aurrerabidea. XIX. mendearen amaieran eta XX.aren hasieran errazkeria handiz baztertu zen Larramendiren ekarpena eta ekintza, 40ko hamarkadan hasita Orixe, Mitxelena, Caro Baroja, Tellechea Idigorasek zabalduriko bideei esker bere garaia eta egintza zorroztasunez aztertzeko lanari heldu zitzaion arte.

Asko da, ordea, ikertzeko eta argitzeko dagoena, asko zentzuz eta zorroztasunez ebatzi beharrekoa. Urteurren handi baten “bederatziurrenean” sartu gara dagoeneko; izan ere, 2029an –bederatzi urte barru–, El imposible vencido obra Salamancan argitaratu izanaren hirugarren mendeurrena beteko da (1729-2029). Urtebete lehenago beteko dira 300 urte De la Antiguedad y Universalidad del Bascuence en España apologia argitaratu zuenetik (1728).

Larramendiri buruzko ikerlanerako giltzarrria izango dugu data hori, ordurako Garagorrieneak ondokoak burutu nahi dituelako:

4.1. Larramendi 2029 ikerraldia

Larramendiren obra osoaren argitalpen kritikoa egin nahi du, bere obra osoa adituen aztermen zorrozpean jarri eta haien iruzkinez hornituta argitarauz eta zabalduz. Ondoko hurrenkerari jarraituko zaio:

El imposible vencido (1729): jatorrizko testua tipografia eta ortografia modernoarekin, hizkuntzalari, filologo eta historialari adituek iruzkinduta, eta testuingurura ekarriko duen aintzinsolasarekin. Argitalpen digitala eta paperezkoa.

Diccionario Trilingüe del Castellano, Vascuence y Latín

(1745): beste horrenbesteko argitalpena, adituen iruzkinekin eta testuinguratze lanekin, aurretik ikerketarako aukera emanez. Euskal Herriko unibertsitateetako adituen esku utziko da ikerketa eta azterketa lana.

De la Antigüedad y Universalidad del Bascuence en España (1728): aurrekoen ezaugarriez prestatu beharreko argitalpena, euskarari gazteleraz eskainitako trilogia osatuko luke eta helburua, 2029an bertan hirurak argitaratzea litzateke.

Euskal testuak: Larramendiren euskarazko testuen lehenengo argitalpen berariazkoa 1990an egin zen eta, beraz, ez da urte asko. Nolanahi ere garrantzi handikoa litzateke euskarazko horiek eguneratu eta mendeurren horretan bertan bildumari erantsi ahal izatea. Lehen edizio hura prestatu zuen Patxi Altuna ez da, jada, gure artean. Ziur gara, baina, orduan egin zuen ekarpen handia areagotu ahal izango duela oraingoan Joxeba Andoni Lakarrak.

Eta ordurako bere euskarazko beste testuren bat azalduko balitz?

Corografía de Guipúzcoa: Tellechea Idigorasek egindako argitaraldia berrargitaratzea litzateke helburua, bere hitzaurreko azterketa eta iruzkin guztiekin. Dena den, Tellechearen ekarpena osatu egingo litzateke beste historiala eta antropologo adituek egindako iruzkinekin.

Sobre los Fueros de Guipúzcoa: Tellechea Idigorasek egindako argitaraldia baliatuko genuke, oso-osorik, Zuzenbide irakasle eta historialarien azterlan kritikoarekin osatuz.

Discurso histórico sobre la antigua famosa Cantabría: tipografia eta ortografia modernoez horniturik, argitaraldi kritikoa egitea litzateke helburua, historialarien esku utziz eginkizuna.

Autobiografía y otros escritos: Tellecheak egindako edizioa berreskuratuko genuke baina ekarpen kritikoa zabalduz beste aditu batzuengana. Bertan jasoko genuke ere Enrike Larrartek Larramendiren familia jatorriaz egindako lan sakona. Idatzi osagarrien artean, obra honetan “munduko” edo “gizaldiko” gaietaz dihardutenak utziko genituzke.

Larramendi, Societate Iesu: liburu honetan Lagundiko bere jardunean fedeaz, erlijioez edo Lagundiaren inguruko gaiez idatzitako lanak argitaratuko dira, adituek iruzkin kritikoez horniturik: Jansenismoa, galicanismoa, Igokundeko Martin donearen jatorriaz idatzirikoa, Margarita erreginaren ohoretan egindako sermoia…

Goian azaldu dugun zerrenda hau zabaltzeko aukerarik badago, baina aukera hori benetakotu bitartean ez dugu halakorik egingo. Larramendiri buruzko bilduma osatua gauzatzea dugu helburu, datozen urteetan burutuko dugun bederatziurren honetan landu beharrekoa. Argia 2029an ikusi beharko lukete, denak ez bada bai horietako sorta eder batek, hortik aurrerako zabalkundeak bere eragina izan dezan euskal gizartean.

4.2. Manuel Larramendi Ikerketa Saria

Gorabehera ugarirekin baina urte batzuk badira MLKBak bere ibilbidea eman zionetik Manuel Larramendi Ikerketa Sariari. Hurrengo deialdia laugarrena izango da eta dagoeneko kalean dira edo kalerako bidean sari horrek emandako fruitu batzuk: Patziku Perurenaren Leitzalarreko unaiak, Bakarne Altonagaren euskal dantzei buruzko ikerketa edota Alberro, Bijuescas, Marin ikerlari hirukoteak egindakoa Larramendiren kontraesanei buruz.

Garagorrieneak 2029. urtera bitarteko bederatziurrena baliatu nahi du ikerketa sari hori, beste jakintza-gaietara itxi gabe, gehixeago hurbiltzeko Larramendiren garaira. Horretarako, asmoa, ikerketa saria urtero deitzea litzateke eta Larramendi ukitzen duten gaiak berariaz deialdian txertatzea.

5- Garagorrienea ZABALKUNDEA

Ikerketa egitarauan (Larramendi 2029) idatzizko zabalkundearen berri eman dugun legez, Zabalkundea izen generikoa duen honetan, idatzia ez den euskarriak erabiliko dituzten zabalkunde bideak emango ditugu ezagutzera. Funtsean, jarraian datozenak izango dira:

5.1. Larramendiren BIDEA

Euskal Herrian barrena, Gaztelan barrena, Andaluzian barrena txango didaktikoak, 18 urtetik gorako lagunentzat. Txango horien bitartez asteburu luze bateko egonaldi didaktikoak egiten dira Larramendik bizipeturiko herri eta hirietan Txango horietan nornahik parte har dezake, 18 urtetik gorakoa izan eta parte hartzeko gainerako baldintzak bete edota onartzen baldin baditu. Txangoen aukera ondokoa da:

5.1.1.- BIDEA Euskal Herrian barrena: Andoain, Hernani, Bilbo, Baiona eta Loiola ikusi eta ezagutzen dira txangoan, herrien berri orokorra emateaz gain Larramendiren bizialdiari eta garaiairi dagozkionak azalduz. Asteburu osoko txangoa da eta gaualdi bat Bilbon egiten da eta, bestea, Baionan.

5.1.2.- BIDEA Gaztelan barrena: txango batean ala bitan antolatzen da (ikusi xehetasuna izena ematerakoan), Villagarcia de Campos, Medina del Campo eta Valladolid hiriburua ezagutuz Valladoliden bertan eta, ondoren, baita Salamanca eta Palencia hiriburuak ere. Hirutik bost egunera bitarteko txangoa da, bi zatitan banatzen ez denean.

5.1.3.- BIDEA Andaluzian barrena: bost eguneko txangoa, bi egun Sevillan eta egun eta erdi Cadiz hirian egitekoa. Funtsean bi hiriburu horiek ezagutzen dira, baina Cadiz probintzian ere beste geldialdiren bat eginez.

5.2. Garagorrienean KOROGRAFIA (Hasi gabe)

Larramendik Korografian Gipuzkoako berri zehatza eman nahi izan zuen bezala, orain, Garagorrienean, beste horrenbeste egin nahi dugu Korografia izeneko egitarauaren bidez. Egitarau honek Gipuzkoan barrenako hainbat txango eta ikustaldi antolatuko du, adituen eskutik egindako ikustaldiak Larramendiren Korografiak bai, baina baita korografia moderno batek eskainiko lukeen lurraldearen, bere biztanleen eta bertan burutzen diren jarduera guztien azalpena eginez.

270 urteren ondoren orduko Koreografiaren eta azalpen moderno baten alderaketa egin nahi da. Egitaraua txango edo ikustaldiek osatzen dute, hitzaldi eta jakingarriez behar beste hornituak, aditu ezberdinen laguntzarekin eginak eta euskaraz zein gazteleraz eta beste hizkuntza batzuetan eskainiko dira ere, atzerritik etorritako bisitariei eskaintzekotan. Gure Amaren Etxea egitarauaren osagarri izango da ere.

5.3. Garagorrienean ARTE EDERRAK

Larramendiren berri arte ederretako disziplina ezberdinen bidez ezagutzera eman nahi du egitarau honek, babestuz horien bitartez Larramendi ardatz izango duten lan ezberdinak sor eta ekoitzi daitezen. Hiru daude oraingoz aurreikusika:

5.3.1.- Antzezlana

5.3.2.- Opera

5.3.3.- Filma historikoa

6 GURE AMAREN ETXEA nazioarteko ekimena

Egitarau hau munduan barrena zabalduriko euskal diasporari zuzendu nahi dio Garagorrieneak.

Gure amaren etxea ekimena euskal diaspora Euskal Herriratzeko egitaraua da, kultur azpiegitura eta logistika nahikoa eta duina eskaini nahi diona atzerriko euskal ondorengoari Euskal Herriaren azala eta mamia, hazpegiak eta muina ezagut ditzan.

Egitarau hau gutxienez hilabete eta erdiko egonaldien bitartez burutuko litzateke, eta aldi horretako astebete inguru berariazko egoitza batean ostatatu egingo luke bisitariak. Helburua garbia da: belaunaldi batzuk atzerago munduan barrena barreiaturiko euskaldunen ondorengoek izan dezatela aukera Euskal Herriratzeko eta gure gizartea osatzen duten kultur geruza ezberdinen errealitatea ikusi eta ezagutzeko, gure historiaren gorabeherak zorroztasunez azalduko dizkion egitarau baten bitartez.

Diasporako euskaldunek izan dezatela gidaritza jantzi eta jasoa euren asabek utzi zuten lurra, gizartea eta kultura gaur egun ezagutzeko garaian.

Gure amaren etxea egitaraua ez da soilik Garagorrienearen bitartez gauzatuko; ezinezkoa litzateke. Aurrera aterako bada, ezinbesteko gertatuko da Eusko Jaurlaritzaren, Nafarrroako Gobernuaren, Iparraldeko Kontseiluaren eta Foru Aldundien nolabaiteko partaidetza eta, jakina, munduan barrena euskaldunak elkarrarazten dituzten euskal etxe eta bestelako erakundeak.

Hori da oraingoz aurrera litekeena.

7-RIKARDO ARREGI MINTEGIA (ALDIZKARITEGIA)

Euskal kazeritza eta komunikazioa modernizarazi zuen Rikardo Arregik; euskalduntze-alfabetatze mugimenduaren antolatzaile nagusia izan Euskal Herrian Euskaltzaindiaren babesean; Francoren diktadura amaierako euskal pizkundearen aitzindarietakoa izan zen. Andoaingo Udalak, 1988. urtetik bere izena daraman kazetaritza saria deitzen du urtero.

Manuel Larramendi Kultur Bazkunak 1994an Rikardo Arregiren izena daraman aldizkaritegia sortu zuen Andoaingo Udalaren laguntzaz. Horren helburua euskara hutsez Euskal Herri osoan argitara ematen zen eta ematen den prentsa biltzea, katalogatzea eta aztergai ipintzea zen. 25 urte joan dira jada aldizkaritegia sortu zenetik eta oso ibilbide gorabeheratsua izan du, MLKBak, behin eta berriro, haren alde egin duen arren.

Jauzi digitalak halako arrakala sortu zuen, paperekoa biltzen jarraitzea bai baina digitala biltzen hasteko –gezurra dirudien arren– ez zuen izan behar besteko baliabiderik.

Azken urteetan bere ahalegina, oraingoz emaitzarik izan ez duena, aldizkaritegia mintegi bihurtzea izan da, eta apustu horren alde egin nahiko luke Garagorrienea egitasmoak ere. Uste osoa duelako egiten dugun kazetaritza eta, oro har, komunikazioaren gaineko azterlana, ikerketa eta hausnarketa sakona egiteak mesede ez ezik arnasbide ezinbestekoa zabalduko duela euskararentzat, ohikeriak baztertzeko, besteak beste.

Eta horixe izango da Rikardo Arregi Mintegia: euskarazko kazetaritza eta komunikazioaren ikergunea.

8- LARRAMENDI EGUNA ANDOAINEN

2020. urteko urtarrilaren 25ean antolatu zen lehendabizikoz Larramendi eguna Andoaingo Goikoplazan, Manuel Larramendiren heriotzaren urteurrenarekin paretsu etorriz, andoaindarra urtarrilaren 29an zendu baitzen Loiolako Santutegian.

Lehenengo urte honetan ekitaldi xumea antolatu genuen: Andoaingo Goikoplazan, Larramendiren harrizko irudia dagoen gunean, 400dik gora andoaindar eta beterriar elkartu genituen jai-giroko ekitaldi batean, guztien artean EZINA EGINA leloa irudikatzeko iluntzean, telefono mugikorretako argiak piztuz.

Benetan ekimen ikusgarria izan zen, non Larramendi Bazkuneko lehendakariak euskararen erabileraren aldeko aldarria irakurri zien bertaratuei eta, behin giza-irudi erraldoia osatu ondoren, bertsolariekin eta jai-giroan txokolatea eskaini zitzaien bertaratu guztiei, XVIII. mendeko euskaldunak erabat txokolatearen mende bizi izan baitzen, Larramendi bera horren lekuko.

Aurrerantzean, Garagorrienea ekimenaren baitan urtero antolatu nahiko genuke Larramendi eguna, euskaltzale guztiei jai-giroko egun osoa eskainiz Larramendiri omenaldia egiten zaion aldi berean, bere heriotzaren urteurrenean. Lehenengo urratsa emanda dago.

9- EZINA URRATSEZ EGINA: NOTARITZAK ETA ERREGISTRATZAILEAK

Ekimen honek euskararen erabilerarako irismen handi eta garrantzi bereziko esparruak irabaztea bilatzen du. Urraska aurrera tinko egin ahal izatea, gizalegez, eskuzabaltasunez baina irmo.

Euskararen erabilerarako sendoago irabazi beharreko esparru horietako bat notaritza eta erregistro ofizial ezberdin zenbaitena da, ez baita sinistekoa zein gutxi egin dugun aurrera urte hauetan guztietan notarioen aurrean euskaraz jarduteko ahalbide eta aukeretan.

Urratsak aurrera egin dira baina ez behar bestekoak, ezta gutxiagorik ere, eta funtsezko deritzogu, notaritzetan, jabetza, merkataritza eta bestelako erregistro ofizialetan egin beharreko izapide guztiak euskaraz egin ahal izateari, eta izapide horiek eskritura edo idazpenetan euskaraz idatzi eta protokolopetzeari.

Ezina urratsez egina ekimenak erasan nahi diren esparru edo sektoreetako eragileekin elkarlanean egitaraua antolatzea bilatzen du, epealdi jakin baten buruan erabilera urrats horiek egin, finkatu eta egiaztatu ahal izateko.

Elkarlanean, alderdi guztien eskuzabaltasunez, legeari jarraiki, gizalegez baina irmo; bestela ezinezko izango baita aurrera egitea.


Ardatza 2. Pertsonak. Osasuna, hezkuntza, zerbitzu publikoak, berdintasuna, gizarte- eta kultura-politikak, bizikidetza eta giza eskubideak.

Jarduketa-arloa 2.12.1. Gizarteratzea. Gizarte-Zerbitzuen eta Zerbitzu Soziosanitarioen Euskal Sistema

Konpromisoa 77. Zaurgarritasun eta babesgabetasun bereziko egoerei arreta ematea.

Saila

Berdintasuna, Justizia eta Gizarte Politikak

Arduraduna

Lide Amilibia Bergaretxe (Gizarte Politiketako Sailburuordea)

Garapen Jasangarrirako Helburuak (GJH)

Ekimena 1. Etxerik gabeko pertsonekin, energia-txirotasunarekin eta bereziki ahulak diren pertsonei eragiten dizkieten bestelako egoera batzuekin (adinekoak, gazteak, haurrak, ezgaituak...) lotutako prebentzio- eta kudeaketa-jarduketak indartzea, arreta berezia emanez diskriminazio

anitzeko egoerak jasaten dituztenei eta/edo gizarte-babeseko sarerik ez duten pertsonei (nahi gabeko bakardadea...).

Ekimena 2. Europar Batasunaren gomendioei jarraiki, haur-bermeko programa sustatzea, haurren txirotasunaren aurkako estrategia globalaren funtsezko

elementu gisa, ardurapeko seme-alabak dituzten familientzako diru-sarrerak bermatzeko errenta hobetuz.


Une bat… Play, work and sport, hiru modu subjektibo dira, beti erabili izan ditudanak gorputz baten mugimendua hautemateko unean. Mugimendu asko, xumeak izan arren, ez dira deskribapenak harrapatuta geratzen. Mugimendu bakoitza kontra-mugimendu batean oinarritzen da, edo mugimendua berreskuratzean “konpentsazio” edo “arnasketa” bat gertatzen da, eta horrek sortzen du bere

bolumena.

Tailerrak bi helburu nagusietara hurbildu nahi du:

Lehenik, parte-hartzaileen arteko topaketa fisiko bat sortzea, ariketa fisikoak eta espazio-ariketak eginaz bestearen pertzepzioan eta mugimendu beraren parte izatearen kontzientzian. Gauza bera da bestea eramatea eta norbera eramana izatea. Mugimenduaren motorra izatea edo periferikoa izatea.

Tailerraren bigarren zatian, egunero, konposizio-ariketa praktiko bat proposatzen saiatuko naiz, eta, horretarako, sarrera bat egingo dut, hitz eginez, testu bat irakurriz edo bideo bat ikusiz. Ideiak, pertsonak, objektuak, ekintzak eta horiek gertatzen diren espazioaren antolaketa erlazionatzeko estrategiak praktikoki landuz.

Ion Munduate, Donostia 1969.

Bere performanceak eta bideoak Europako hainbat espaziotan aurkeztu dira: Gogo, Caja Roja eta lucía con zeta (1998), Flyball, Boj de largo (2000), Astra Tour (2003-2004), Extras de artificio (2005), Bat, Beautiful Animals Trying (2006), eta Sin título, en colores (2010). Traslation (2013-2015), Las plumas (2016), Alfabeto Móvil (2017), Goldberg Versions (2019-20).

Blanca Calvorekin batera, lankidetza artistiko bizia hasi zuen 1994an, lankidetza horretatik hainbat lan sortu direlarik. Aldi berean, Mugatxoan, 1998an, ikerketara eta sorkuntzara bideratutako prestakuntza-proiektua sortu zuten. 2015ean, Gure Artea saria jaso zuten Mugatxoan elkarteagatik, ikusizko arteen arloan egindako jarduera aintzatesteko.

Hainbat tailer eta mintegi eman ditu eta artista gazteen hainbat lanen tutorea izan da.

Dantzan Bilakaren laguntza programa eta sorkuntza koreografikoa. Eusko Jaurlaritzako Kultura Sailak sustatu eta ADDE Euskal Dantza Profesionalen Elkarteak koordinatu du.


SEIURTE: «‘Neoizko kaleetan’ bideoklip berriak ondo islatzen du bilatzen genuen giro ilun eta itogarria»

Publicado el 18/03/2023

Seiurte Berrizko taldeak Cabo Cañaveral taldearen estudioko zazpigarren eta azken diskoko Neoizko kaleetan abestiaren bideoklipa aurkeztu du. Alain Martinezek grabatu du bideoklipa, eta argi eta garbi islatzen du bizkaitar taldeak bilatzen zuena: “Hasieratik lortu nahi genuen Blade Runner filmaren giroa, baina bagenekien ez zela erraza izango. Azkenean, Alain Martinezek erronkari eutsi eta bilatzen genuena eskaini zigun. Lan itzela egin du, ikaragarria”, adierazi dute. Alainek Hendaian duen estudioan eta taldearen herrian, Berrizen, grabatuta dago bideoklipa.

Cabo Cañaveral diskoko hirugarren abestiak etorkizunik ikusten ez duen eta hiriko lekurik nahasi eta ilunenetan galduta dagoen pertsona bati buruz hitz egiten du. Abesti iluna da, giro itogarria eta, aldi berean, nortasun eta indar handikoa islatzen duena. Musikari dagokionez, soinu elektroniko baxuak sartu zituzten riffean, sintetizadoreak errepiketan eta efektuak ahotsean. «Bideoklip berriak ondo islatzen du bilatzen genuen giro ilun eta itogarria», adierazi du Iokin Elortzak, Seiurteko taldeko kantariak.

Zazpigarren diskoa

Diskoa taldearen estudioko zazpigarren lana da, indie-rock estiloko zortzi abesti biltzen dituena. Gaztain estudioetan grabatuta dago Zestoako Eñaut Gaztañagaren eskutik, eta soinu garaikidez jantzitako abesti indartsuak dira.


Egoera soziolinguistikoaren azterketarako eta bertan euskararen biziberritzearen alde esku hartzeko bideen gaineko proiektuak gauzatzen ditugu, metodo zientifikoak erabiliz. Diziplina anitzeko lantaldeen bidez lan egiten dugu, egitasmo bakoitzaren beharren arabera egokituta.

Este apartado solo está disponible en euskera Ver

Hitzargiak

Soziolinguistika Klusterra

Proiektuak

Hitzargiak

Hitzargiak – Elkar argitzen duten hizkuntzak egitasmoak Europako hizkuntza-aniztasunaren alde egiten du, biziberritze-prozesuan murgilduta dauden hizkuntza- eta hiztun-komunitateen arteko harreman berriak sortu eta jadanik existitzen direnak indartu nahian. Proiektuaren betebehar nagusia Europako hizkuntza-komunitateen arteko harreman-sarea sendotzea da, elkar ezagutzea eta elkar elikatzea, aurrerantzean tokian tokiko hizkuntzaren biziberritze-prozesuetan eraginkorrago izateko.

Proiektuaren betebehar nagusia Europako hizkuntza-komunitateen arteko harreman-sarea sendotzea da, elkar ezagutzea eta elkar elikatzea, aurrerantzean tokian tokiko hizkuntzaren biziberritze-prozesuetan eraginkorrago izateko.

Hiztun-komunitateek erabili izan dituzten mota guztietako jardunbide egokiak ditu ardatz proiektuak. Eta xede horrekin, Europako eremu urriko hizkuntzen biziberritze-prozesuetan garatu diren edo garatzen ari diren jardunbide egokiak identifikatzeaz eta ikusarazteaz gainera, eta jardunbide egokietan parte hartzen duten agente aktiboak harremanetan jartzen ditu.

Proiektuaren baitan webgune bat eratu da bai eta jardunbide egokien sustatzaile diren agenteen arteko harreman zuzena sustatzeko Topaketa ere.

Hitzargiak Topaketa Europako hizkuntzak biziberritzen diharduten eragileak elkartzeko gunea da. Eragile horiek izan dira Hitzargiak proiektuan identifikatu diren hizkuntza gutxituak indartzeko jardunbide egokiak abian jarri dituztenak.

Hori horrela, Topaketak hizkuntza-komunitate ugaritako eta oso izaera desberdinetako jardunbideak bildu ditu, gizarte sektore desberdinetan martxan jarri direnak, eta aukera eman die haien artean elkarlanean hasi eta sinergiak sortzeko.Hitzargiak Topaketaren xedea, beraz, biziberritze-prozesuan murgilduta dauden hizkuntza- eta hiztun-komunitateek elkar ezagutzea eta haien arteko harremanak sendotzea da, etorkizuneko ibilbidean eraginkorragoak izan daitezen.

Batzorde Zientifikoa: Larraitz Ariznabarreta (HUHEZI), Durk Gorter (Mercator), Itziar Mendizabal (Unesco Katedra), Erramun Osa (Euskaltzaindia), Araceli Díaz de Lezama (Eusko Jaurlaritza), Jasone Mendizabal (Topagunea), Vicent Climent (NPLD), Xavier Vila (Bartzelonako Unibertsitatea).

Patzuergoa: Eusko Jaurlaritza, Gipuzkoako Foru Aldundia, Donostiako Udala, Donostia/San Sebastián 2016 fundazioa, UPV-EHU, Mondragon Unibertsitatea, Deustuko Unibertsitatea, Eusko Ikaskuntza, Euskaltzaleen Topagunea, Hekimen, Euskaltzaidia, Artez Euskara Zerbitzua, EMUN Aholkularitza, Elhuyar Fundazioa, Ahize-AEK, NPLD, Mercator, Munduko Hizkuntzen Ondarearen UNESCO Katedra, Bai Euskarari Ziurtagiriaren Elkartea, Euskararen Gizarte Erakundeen Kontseilua.


Innobideak-ek lau laguntza ildo ditu: estrategiarako, proiektuak ezartzeko, gaikuntzarako eta pertsonen parte-hartzerako. Berrikuntza ez-teknologikoa bultzatzen dute eta enpresa prestatzen dute, beste urrats bat emanez, SPRIren I+G-ko laguntzetara iristeko. Eskaerak aurkezteko epea zabalik dago 2015eko irailaren 30era arte.

Eusko Jaurlaritzaren Innobideak Estrategiaren helburua da, besteak beste, euskal enpresen lehiakortasuna bultzatzea, eta horretarako, laguntza ematen die merkatua zabaltzeko eta produktua dibertsifikatzeko erabil daitezkeen berrikuntza ez-teknologikoak martxan jartzeko.

Innobideak izenburupean, Ekonomiaren Garapen eta Lehiakortasun Sailak lau laguntza-ildo eskaintzen ditu SPRIren bitartez, denak ere enpresa-jardueraren hainbat alderdiri erantzuten dietenak eta hobetu egiten direnak berrikuntza-jarduerei esker.

Lehiabidek kanpoko profesionalekin lankidetzan ari diren euskal enpresei laguntzen die produktuak eta zerbitzuak dibertsifikatzeko aukera emango dieten alderdiak identifikatzen, bide horretatik premia berriak estaltzeko eta merkatu berrietan sartu ahal izateko.

Kudeabidek kontraste elementu bat ematen die euskal enpresei, batetik, berrikuntza gradua eta, bestetik, hobetzeko aukerak neurtzeko. Eusko Jaurlaritzak eta hiru Foru Aldundiek elkarrekin prestatu eta adostu duten eskuliburu honetan, metodologia bat eskaintzen zaie enpresei kudeaketaren diagnostiko propioa egiteko eta “Kudeaketa Aurreratuaren Gidarekin” beren burua neurtzeko. Kudeaketa Aurreratuko kontrastean hobetu beharreko alderdiak zehaztu ondoren, kanpoko profesionalen laguntzarekin jarraituko da prozesua.

Pertsonak. Innobideak Estrategiaren barruko hirugarren laguntza-ekintzak Pertsonak du izena. Langileek enpresaren kudeaketan, emaitzetan edota jabetzan parte hartzea sustatzen du, enpresaren lehiakortasuna hobetzeko.

Azkenik, Prestakuntza ekimenak prestakuntza-moduluak eskaintzen dizkie enpresetako profesionalei, Kudeaketa Aurreratuaren giltzarriak ezagutu eta inplementatu ditzaten.

Innobideak laguntzen onuradunen artean gerta daiteke enpresa batek dagoeneko identifikatuta izatea egokitzapenak edo produktu berriak, baina horiek garatzeko teknologia berriak aplikatu behar izatea. Une horretan, enpresak produktu berrientzako I+G ataleko laguntzak eska ditzake. Beste batzuetan, lan egiteko merkatu berriak identifikatu nahi izaten dituzte; kasu horietan, SPRIren beste laguntza batzuk ere jaso ditzakete. Merkatua geografikoa bada, SPRIren kanpo sarearen bitartez, eta segmentu berria bada, berriz, bestelako laguntza batzuen bidez. Innobideak ekimenak lehiakortasunerako atea irekitzen du berrikuntzaren bitartez.

Funtsean, Eusko Jaurlaritzako Innobideak estrategiak osatu egiten ditu SPRIk eta Ekonomiaren Garapen eta Lehiakortasun Sailak berrikuntza ez-teknologikoko ekintzak sustatzeko zenbait arlotan —I+G, nazioartekotzea, inbertsioa, ekintzailetza…— ematen dituzten laguntzak, modu horretan ekonomia sustatzeko eskaintza-sorta oso eta integrala eratuz.

Ekonomiaren Garapen eta Lehiakortasun Sailak ia bost milioi euro jarri ditu euskal enpresen esku Innobideak Estrategiaren bitartez.

Laguntzak eskatzeko epea zabalik egongo da 2015eko irailaren 30era arte, eta informazio gehiago eskura daiteke www.spri.eus web orrian edo 902702142 telefonoan.

Talentua erakarri, eutsi eta lotzen dugu Bilbo-Bizkaiko eremuan, Euskadin

Be part of the largest highly professional Network connected to Bilbao - Bay of Biscay and the entire Basque Country


Atzoko disgustoa ahaztuta, umorez jaiki gara gaurkoan ere. Une txarrak, une onak bizitzen ahazten direla erakutsi zidan aspaldi lagun batek, eta gaur kontzertua dugu Lexington-en beraz, errepideari ekin beharko.

Berehala iritsi gara bertara, hainbeste ordu eginez egunean, gaurkoa bezalako ibilbide motzak tita egiten dira. Eguardia baino lehen bertan gauden, beraz, kasualitatez topatu dugun liburu denda bat bisitatu eta bufet txinatar batera goaz bazkaltzera. Beranduegi deskubritu ditugu bufet hauek. Merkeak, janari goxoa, aukera begetariano zabala, eta oso merkeak. Beraz, GPS-an “china buffet” jarri eta bagoaz bazkaltzera. Orain arteko buffetik ederrena topatu dugu gaurkoan. Sekulako aukera! Jateko ansia kontrolatu eta lasai lasai sekulako platerka pila jan dugu. Presarik gabe gabiltza gainera gaurkoan eta lasai jatea gauza handia da. Estatu Batuarrek oraindik ikasteko duten ikasgaia. Beste ezer egin gabe, lasai jatea, eta jatearen ekintzaz gozatzea. Beti beste zerbait egiten jaten dute, edo norabaitera bidean. Hori ez da osasungarria.

Arratsaldean, kafetxo bat eta kontzertua dugun etxera joan gara. House show dugu gaurkoan. Ongi etorri irribartsua egin digute iristean eta etxea erakutsi digute. Salatxo txiki batean joko dugu gaurkoan. Gure entsegu gela baina askoz ere gela txikiago batean. Kuriosoa behintzat izango da. Inoiz elkarrekin ensaiatu ez duten hirukote batek hasi du kontzertua. 3 “kantu”-ko errepertorioarekin amaitu dute kontzertua. Kuriosoa hauek eman duten zuzenekoa. Ez zaigu batere gustatu, baina tira. Bigarrenak, herriko gazte batzuk izan dira. Hirukoteak kontzertu txukuna eman du. Thrash eta heavy metal zaharra nahasten zituzten punx estilora. Hirugarrenak izan dira ordurarteko txukunenak. Bolumen aldetik gitarra eta baxua gure gusturako baxuegi zeuden, eta horrek ez zuen doinuak garbi ulertzea laguntzen. 20 lagun sartuko dira gehienez gelan. Beroa goraka doa. Gure ekipoa prestatu dugunerako gela goraino beteta dago. Batzuek ondoko geletako ateetatik begiratzen dute ahal duten moduan. Doinu oso mantso batekin ekin diogu zerrendari gaurkoan (bai, egunero kantu zerrenda aldatzen jarraitzen dugu, jeje), buruak astintzen dabiltza ikusleak, ez dago ezer gehiago mugitzeko aukerarik (edo hori uste dugu). Lehen bateri kolpe azkarrekin hasi da zoramena. Inork mugitzeko tokirik ez zuela uste genuenean, batzuk saltaka hasi eta denak dantzan hasi dira ero moduan. Abeslariak bateriaren platoen kontra, ni ampliari pegatuta eta jendea zoro moduan dantzan. Platoak erortzen, abeslariak ezin abestu… sekulako saioa izan da. Graduek gora egin dute eta baita ikusleren batek ere besteen gainetik. Sinestesina izan da, nire etxeko sala baino txikiagoa zen gela horretan egin den festa.

Jende jator askoa topatu dugu gaurkoan ere. Taberna batera gonbidatu gaituzte zerbait hartzera, baina leher eginda gaude, eta etxean geratu gara lasai lasai. Ni izan naiz lehena lotan, besteak “el senor de los anillos” ingelesez ikusten geratu direlarik.

Indianapolis Abuztuak 16, asteartea

Pingo katuaren miazkadek esnatu naute. Nire ondoan zebilen jolasteko gogoekin. Mimo batzuk egin eta jolasten jarraitu nahi zuen, nik ordea lo egin, azkenean, nire ondoan etzan eta biok lo geratu gara. Pingoren ama etorri da hurrena, honek iada ez dit lotan utzi, beraz, esnatu beharko.

3 ordu besterik ez ditugu gaurkoan. Kuriosoa da, etxean gaudenean, zaragozara joatea bide “luzea” egiten zaigu. Biran aldiz, 3 orduko bidea ez da deus. Egunero hainbeste kilometro egiten ohitu egiten da bat. Indianapolisen, ezer berezia ikusteko gogorik ez dugunez, lasai hartu dugu gaurkoa. Atzoko buffet txinatarrera joan gara berriz, sekulako janaldia egin dugu gaurkoan ere eta bideari ekin diogu. The Dogdo aretora iritsi gara zuzenean. Hitzordurako iritsi garen arren, kontzertua beranduago izango dela aipatu digute beraz, diska denda bat ikusteko aprobetxatu dugu (la cabra siempre tira pal monte). Berriz, 8etarako aretora joan eta berehala hasi da kontzertua. Rat stone taldeak ekin dio kontzertuari, hardcore oso azkarra egiten duen talde honek kontzertu bikaina eman du. Emakume ahots gordinarekin zipriztintzen zituzten abiada bizian zapaldutako hc doinuak. Ondoren gure txanda izan da. Jendea gertu sentitu dugu, eta dantzarik ere izan da. Kontzertu bikaina izan delakoan gaude, sentsazio oso onekin bukatu dugu eta jendea eskerrak ematera gerturatu da. 42.kontzertua dugu biran! Eta nabari da jotzerako orduan. Caotic neutral taldeak bukatu du festia. Hauek hc klasikoagoa egin dute. Oso ondo egin ere. Micah, antolatzaileak, bertan abeste du eta gustura ikusi ditugu. Micah beraren etxera gindoazen lotara, baina, baxulariak, bere etxea handiagoa dela eta ez dela bere amarekin bizi esan eta berera eraman gaitu. Zoragarria da hemen jendea erakusten ari zaigun eskuzabaltasuna! Bihar, Jackson-en joko dugu, Michigango estatuan, baina aurrez, Detroit ikustera joan nahi dugu. Dekadentziak jan duen hiria. Etxe abandonatuak eta naturak berriz bere tokia irabazten saiatzen ari den hiria. Mad Max!

Detroit eta Jacksongo hippiak Abuztuak 17, asteazkena

Egunkari batean irakurri genuen birara etorri aurretik, Detroit, “motor city”, dekadentzian dagoela. Garai batean, motorraren industria gorenenean zenean, sekulako hazkundea izan zuen hiria, orain gainberan da. Japonesak, industrian sartzearekin hasi zen gainbera, gaur egun 3 etxeetatik ia bi hutsak daude. Auzo askotan, etxeen barrutan zuhaitzak eta dena hasi dira. Natura bere lekua eskatzen jardungo balitz bezala. Honek, atentzioa deitu zigun eta hau ezagutzeko gogoz Detroitera joateko plana egina dugu. Indianapolisen, hain ondo zaindu gaituzten etxean, gure lagunak agurtu eta bideari ekin diogu. 4 orduko ibilbidea dugu eta aurretik.

Detroitera iritsi eta berehala nabaritu dugu aipatutako dekadentzia. Etxe huts asko ikusten da. Downtown-en ere “rascacielo” osoak hutsak aurkitu ditzazkezu. Zoritxarrez, ez dugu etxe barrutik zuhaitzak ateratzen diren auzunea ikusteko paradarik izan, baina, hiri bat egoera honetan ikustea beti da xelebrea eta gustora aritu gara bertan bueltaka. Nahi baino denbora gutxiagorekin agurtu behar izan dugu hiria eta Jackson aldera goaz. Michigango estatuan dagoen hiri honetan atzo bertan lortu genuen kontzertua. Beraz, oso eskertuta gaude etxe honetakoak, guk bertan jotzeko egiten ari diren esfortzuaz.

Hiritik ordu betera dago Jackson, eta iritsi etas sekulako panorama topatu dugu bertan. Hippie-costra-punks arteko nahasketa diruditen jendez beterik dago etxea eta ingurua. Sekulako festa dut bertan. Batzuk, barbakoan hitzegiten, beste batzuk, sukaldean kantari eta dantzan,… etxe guztian zehar dabil jendea bueltaka eta denek irripar handi batez eman digute ongi etorria. Jateko eta edatekoa ere eskaini digute eta konturatzerako, etxeko sotanoan, hasi da kontzertua. Mikro bakarra dago gaurkoan, ahots ekiporik ez dute eta gitarra ampli batetik abestu beharra dugu. Beraz, gure taldeko abeslari bat, abestu gabe geratu beharko da. Honek, ez digu graziarik egiten, beti da tristea denok jo ahal ez izatea, baina dagoena da eta azken orduan lortutako kontzertua izanda ezin ezer exijitzen hasi. Kontzertu zoroa izan da guztiz. Etxeko sotanoko hauts guztia arrotu dute hippiek dantzan. Ampliari pegatuta jo behar izan dugu eta oso kontuz momenturo kitarretan eta kolperik ez jasotzeko. Honen ostean, banjo, biolin eta eskusoinuarekin luzatu dute festa etxeko lagunek. Pelikula batean gaudela dirudi gaurkoan ere!

This entry was posted on Ostirala, 19 abuztua, 2011 at 11:52 am and is filed under Berriak, Humilitate, Kontzertuak. You can follow any responses to this entry through the RSS 2.0 feed. You can leave a response, or trackback from your own site.


Plataformak hainbat aukera eskaintzen ditu pisua partekatzeko beste ikasle batzuekin, bertako familia batekin edo egoitza edo ikastetxe nagusi batean ostatu hartzeko

2022ko azaroak 21

Bilboko Campusa Donostiako Campusa

Ikasturte hasiera bakoitzean, Deustuko Unibertsitateko ikasle berriek, euren campusetan, arazo berari egin behar izaten diote aurre: beren premien araberako ostatua aurkitu behar dute, unibertsitate ikasketak berme guztiekin egiteko segurtasunez, erosotasunez eta malgutasunez. Kudeaketa horrek, urtez urte, benetako buruhausteak eragiten ditu.

Horregatik guztiagatik, Deustuko Unibertsitateak plataforma bat jarri zuen martxan azaroaren 15ean, unibertsitateko ostatua bilatzeko eta kudeatzeko. Plataforma horrek hiru aukera eskaintzen ditu: beste ikasle batzuekin pisua partekatzea, tokiko familia batekin bizitzea edo egoitza edo ikastetxe nagusi batean ostatu hartzea beste ikasle batzuekin.

Deustuko Unibertsitateko ikasleek soilik erabil dezakete. Webguneak 3 urratseko bilaketa sistema automatizatu bat du, eskura dauden ostatuak arakatzen dituena campusa edo hiria aukeratuz, ikasleak, familiak eta higiezinen jabeak zuzenean harremanetan jartzen dituena ordaintzeko modua adosteko, eta erreserba berehala egiteko aukera ematen duena. Horretarako, beharrezkoa da erabiltzaileak plataforman profil bat sortzea, eskatutako dokumentazioa aurkeztuz edo Unibertsitateko ikaslea dela frogatzen duen mezu bat erabiliz.

Plataformako ostatu guztiak altzariz hornituta daude eta bainugelak, sukaldea eta ikasleentzako gelak dituzte, ikasteko mahai eta aulkiarekin. Gainera, ikasleek beren egonaldira egokitutako alokairu baldintzak izango dituzte, bai lehen edo bigarren seihilekorako, bai ikasturte osorako.

Plataformarako sarbidea eta informazio gehiago

Egonaldi laburretarako ostatua behar izanez gero, Deustuko Unibertsitatearen webguneko "Beste ostatu aukera batzuk" atalean kontsulta daiteke, edo Erasmus Play ikasleentzako ostatu konparatzailea bisita daiteke.

Antzerako berriak

2023ko ekainak 15 - Bilboko Campusa

Deusto acoge la 11ª Conferencia IIPA "Presencia e Implicación: Dimensiones Curativas de la Psicoterapia"

2023ko martxoak 31 - Bilboko Campusa

TEDxUDeusto vuelve este 31 de marzo al Palacio Euskalduna con ponencias y espectáculos en torno a la temática "VITA"


Ahosabai-itxieraren akats bat da; ondorioz, ahoa eta sudurra komunikatuta egoten dira. Ahosabai gogor eta bigun osoari edo soilik atzeko zatiei eragin diezaieke; gutxieneko graduan, mukosa integratuta dago, baina muskuluak, gaizki lerrokatuta, horri arraildura submukoso esaten diogu.

Ahosabaiko muskulaturari beti eragingo dio; izan ere, muskuluak aurreratuta eta ahosabai gogorrera ainguratuta egoten dira, irudian ikus daitekeen bezala.

Nola eragingo dio nire semeari/alabari?

Nahasmenduak gerta daitezke aurpegiaren garapenean eta hortzaldian, hizketan eta entzumenean (otitis serosoa izateko joera). Ahosabaia irekita dagoenez, ezin da presio negatiborik egin hurrupatzeko; beraz, zaila izango da haur hauentzat bularra edo biberoi normala hartzea. Ahosabaiko muskulatura Eustakioren tronpan sartzen da, hau da, erdiko belarria aireztatzen duen egituran. Hori ixten zaigu mendate batera igotzen garenean, adibidez. Ez dagoenez aireztatuta, erdiko belarriak mukia pilatzeko eta erdiko otitisa garatzeko joera du.

Noiz zuzenduko da ezpaineko fisura?

Haurrak 6 hilabete dituenean gutxi gorabehera, ahosabai biguna itxita egon dadin zezelka hasten denean.

Zer egin dezaket ordura arte?

Funtsezkoena da zuen semea/alaba ongi elikatzea. Horretarako, tetina egokitu bat duen biberoi bat eman dizuegu. Tetina hori estutu beharko duzue esnea ahora eror dadin. Gogoratu arazoa soilik hurrupatzea dela, eta ez irenstea.

Oso normala da esnea sudurretik ateratzea; garbitu besterik ez da egin behar halakoetan.

Gomendatzen da haurra bularrean jartzea zenbait minutuz, horrek esnearen ekoizpena estimulatzen du eta lotura afektiboa sustatzen du.

Zuen seme-alaba ahuspez jarrita, zailagoa da mihia fisuran tartekatzea, eta, hala, fisurak ixtera egitea.Bat-bateko heriotza izateko arrisku handiagoa duenez, monitore bat jarriko dizuegu. Nahiz eta arriskua txikia izan, beti da onuragarria oinarrizko bizkortzea nola egin jakitea. Hemen duzue horri buruzko bideoa.

Azalpen-bideoak

Zuen seme-alaba ahuspez jarrita, zailagoa da mihia fisuran tartekatzea, eta, hala, fisurak ixtera egitea.Bat-bateko heriotza izateko arrisku handiagoa duenez, monitore bat jarriko dizuegu. Nahiz eta arriskua txikia izan, beti da onuragarria oinarrizko bizkortzea nola egin jakitea.

Oso normala da esnea sudurretik ateratzea; garbitu besterik ez da egin behar halakoetan. Gomendatzen da haurra bularrean jartzea zenbait minutuz, horrek esnearen ekoizpena estimulatzen du eta lotura afektiboa sustatzen du.

Operazioa

Zertan datza operazioa?

Zein da operazioaren helburua?

Zer konplikazio egon daitezke?

Nolakoa da ebakuntza-ondokoa?

Ahosabaiko muskuluak posizio funtzionalagoan jartzen dira, eta aho-sudurren arteko komunikazioa ixten da. Fisuraren tartea zein den kontuan hartuta, aldi batean edo bitan egingo dugu: ahosabai biguna, 6 hilabete dituenean, eta gogorra, 12-18 hilabete dituenean.

Ahosabai gogorrean ez dugu hezurra sartuko, nahikoa da bi mukosak batzea.

Sudurreko barrunbea ahotik bereizi nahi dugu. Mugikortasun oneko ahosabai biguna lortu nahi dugu, eta aho-soinuak sortzean (guztiak /M/, /N/ eta /Ñ/ izan ezik) sudurreko barrunbea itxi ahal izateko luzera dituena.

Fistula: ahosabaia irekitzea guneren batean. Hori gertatzen bada, hobe da ez operatzea urte bat pasatu arte.

Gutxiegitasun belofaringeoa: iezin da itxi esfinter belofaringeoa ahosabaiaren mugikortasun faltagatik edo ahosabaiak ez duelako behar besteko luzera. Hizketa berezia sortzen du, sudurreko durundi hipernasala (hizketa sudurkaria). Ezin bada logopediarekin zuzendu, tratamendu kirurgikoa baloratuko da.

Aurpegiko hazkundearen nahasmendua: ebakuntzako orbainek masailezurraren hazkundea muga dezakete. Hazkundea hobetzeko, irensten den aldi bakoitzean mihia ahosabaian bermatzea da onena. Horregatik, oso garrantzitsuak dira ahoko ohitura on batzuk. Goiko masailezurraren eta barailaren arteko aldea handia bada, tratamendu ortopedikoa egin daiteke (trakzio-maskara) 6-7 urte aldera edo kirurgia ortognatikoa hazkundea amaitutakoan.

Oro har, ona izaten da, eta haurra zunda nanogastriko baten bidez elikatzen da, eta besotakoak jartzen zaizkio ukondoa ez tolesteko. Normalean, ospitalizazioa bi egunekoa izaten da, eta antibiotikoak eta analgesia jarriko dizkiogu tarte horretan, nahiz eta prozedurak min gutxi sortu.


Aurten ere, Nafarroako Gizarte Erakundeen Plataforma (PES) osatzen duten lau erakundeek, hau da, Nafarroako GGKEen Koordinakundeak (CONGDN), Ekonomia Alternatibo eta Elkartasunezkoaren Sareak (REAS Nafarroa), Pobreziaren kontrako Sareak, eta Desgaitasuna duten Pertsonak ordezkatzen dituzten Nafarroako Erakundeen Batzordeak (CERMI Navarra-Nafarroa, CERMIN), betiere Nafarroako Gurutze Gorriarekin batera, “Ez utzi biharko gaur markatu dezakezuna” kanpaina aurkeztu dute astearte honetan. Errenta aitorpenari buruzko kanpaina da, eta nafar herritarrak animatu dituzte “gizarte xedeetarako” laukia aukeratzera.

Horrela, Gizarte Erakundeen Plataforma (PES) osatzen duten 150etik gora erakundeek eta Gurutze Gorriak oroitarazi nahi dute nafar herritarren ekarpenari esker garatzen dituztela egoerarik ahulenean dagoen jendearendako programak, herritarrek errenta aitorpeneko gizarte xedeetarako laukia markatzearen ondorioz.

Azken urtebetean, gizarteak bere balioa erakutsi du gauzak antolatzeko, zainketen sareetan bermatzeko eta entitateen artean elkarri laguntzeko. Egunero txalotu egin da pertsonak zaintzen ari direnen lana, eta agerian gelditu da ekimen hau hartu beharra: hots, “ez utzi biharko gaur markatu dezakezuna”.

Hortik heldu da “Ez utzi biharko gaur markatu dezakezuna”: izan ere, egungo egoeran, hau da, krisiak osasungintza, gizartea eta ekonomia jo dituen honetan, inoiz baino garrantzitsuagoa da herritarren ekarpena, pandemiak eragin ditzakeen kalteak arintzen eta murrizten saiatze aldera.

Aurten, berriz ere, laukia zuri uzten dutenen aitorpenak izanen dira bereziki Kanpainaren ardatz. Izan ere, laukia zuri uzten duten aitortzaileen % 21,53 hori izanen dira Kanpainaren jomuga. Guztira, 107.750 lagun dira (% 1,3 gehiago, aurreko urtearekin alderatuta). Ez dira batere datu onak, eta gure iritziz, horren atzean hainbat arrazoi daude.

Errenta-aitorpena lehen aldiz egiten duten pertsonak. Askotan, aitorpena egina jasotzen dute eta laukia zuri dator berez. Halakoetan, herritarrek berek beren ekimenez aldatu behar dute aukera hori. Hori dela eta, webgune bat sortu da, www.MarcaFinesSociales.com, herritarrei azaltzeko zer bide dauden helburu sozialetarako laukia markatzeko.

Pertsona batzuek, gainera, ez dute laukia markatzen gehiago ordaindu behar dutelakoan edo gutxiago itzuliko zaielakoan, eta ez da horrela. Izan ere, gizarte xedeetarako laukia markatzen duzunean, erabiltzen ari zara zure zergak zertara bideratzen diren erabakitzeko duzun eskubidea.

Inork argibiderik nahi badu laukia markatzeko prozeduraz edota edozein aldaketa egiteko moduaz, dei dezala 948 106 106 zenbakira edo eska dezala www.renta.navarra.es / www.errenta.nafarroa.eus webgunearen bidez.

Kanpaina, halaber, gauza hauetarako baliatu nahi dugu:

Eskatu nahi dugu parekatu dadila nafar zergadunen egoera Estatuko zergadunek dutenarekin. Izan ere, Estatuan, bi laukiak (Eliza Katolikoa eta Beste Helburu Sozial batzuk) markatzen dituen zergadunak bere ekarpena bikoizten du (% 0,7+ % 0,7). Gure Komunitatean, aldiz, zatitu egiten da (% 0,35+% 0,35), nafar herritarrak desabantailan utzita

Eskatu nahi dugu sor dadila tributu-esleipen berri bat gizarte xedeetarako Sozietateen gaineko Zergan, Estatu mailan Estatuko 2019rako Aurrekontuen Lege Proiektuan jasoa dagoen bezala

Zerga politika bidezko eta birbanatzailea eskatu nahi dugu, eta berdintasunaren, ekitatearen eta justizia sozialaren aldeko zerga sistema bat ere bai.

HONA ZENBAIT DATU:

Iazko errenta aitortzeko kanpainan, guztira 235.205 pertsonak markatu zuten gizarte xedeetarako laukia; hau da, aitortzaileen % 46,99k. Horrek 9.999.256 euroko asignazioa eragin du Nafarroako 2020ko Aurrekontu Orokorretan.

Iaz, dirutza horrekin, eta lauki horren bidez, 280 proiektu baino gehiago finantzatu ziren Nafarroan desgaitasuna duten pertsonentzat, gizartean bazterturik dagoen jendearentzat, adinekoentzat, ingurumeneko programentzat eta nazioarteko lankidetzarentzat.

Gizarte xedeetarako ekarpenak gora egin du urtez urte 2010ko aurrekontuetako 5 milioi eurotik egungo 9,9 milioi eurora. Datuak, gure iritziz, arras ona dira eta eskertzekoak dira benetan.

Gaur abiarazi dugun Kanpainaren bidez, bi gauza nabarmendu nahi ditugu: batetik, gogorarazi nahi dizugu zerga horiek zertara bideratu aukeratzeko duzun eskubidea, eta bestetik, ikusgaitasuna eman nahi diegu diru horiei esker egin daitezkeen programa eta proiektu guztiei.


Nafarroako ereduzko ikastetxe bat gara eskola-jazarpenaren aurkako programa bat abian jartzeko aukeratua izan dena.

Bake Hezkuntzan lan egitea. Horretarako “Elkartasuna sustatzen duten eskolak” eta “Bakearen eta Bizikidetzaren aldeko eskolak” programak eta proiektuak sartuko ditugu.

Joan zen urtean Bizikidetza Batzordeak bitartekotza eta gatazken konponbidearen inguruan hasitako lan lerroarekin jarraitzea. Berrikuntza berria izango da aurten hartuko dugun “Tiempo fuera” neurria. Hau zigorrak eginarazteko modu alternatiboa izango da.

Hezkuntza Eraldaketa Digitala formakuntzan jarraitu. Izan ere, DBHko lehen eta bigarren mailako ikasleentzako “Chromebook”-ak ditugu.

Duela bi ikasturte hasitako Ikastetxeko Hizkuntza Proiektuarekin jarraitzea.

Kalitate sarearekin jarraitzea, horrela dokumentazioa kudeatzeko.

Nekazaritza eta Basogintza II ikastetxearekin lan egitea baratzean, lorategian eta jolastokian eskua sartzeko.

Aurreko ikasturteetan bezala aurten ere Frantziako eta Alemaniako ikastetxeekin ikasle-trukea antolatu dugu.


Duela urte asko Albert Einsteinek idatzita utzi zuen: “ Erleak planetatik desagertzen badira, gizakiari lau urteko bizitza besterik ez zaio geratuko: erlerik gabe ez dago polinizaziorik, ez belarrik, ez animalirik, ezta gizakirik ere”.

Jakina da erleek oso funtzio garrantzitsua betetzen dutela ekosisteman. Beste intsektu batzukin batera, landare espezie gehienen polinizazioa beraiek egiten bai dute.

Gaur egun ordea, erleen existentzia arrisku handian topatzen da. Horren arrazoietako bat liztor asiatikoa bada ere, orainik handiagoa da nekazaritza intentsiboak eragiten duena.

Nekazaritza, erleen lanari esker zuzen-zuzenean onuradun suertatzen bada ere, beronek izugarrizko mina egin ahal dakioke. Izan ere, gaur egun monokultiboa da nagusi eta honek erleen elikadura asko mugatzen du. Ezin ahaztu gainera, nekazaritza erabiltzen ari den pestizida eta plagizida kopuruak erleengan duten eragin kaltegarria.

Egia da, datuak erreparatzan baditugu, errealitateak iluna dirudiela baina aldaketa gauzatzea posible da. Gu, gure baserrian, duela urte batzuk hasi ginen erleekin elkarlanean eta onurak besterik ez ditugu topatu. Ekologikoan ekoizten dugu eta urte sasoi bakoitzean garaiko barazki ugari landatzen ditugunez, ez zaie erleei elikagairik falta. Ordainetan, gure baratza gero eta oparoagoa izaten laguntzen dute.

Azpimarratu nahi dugu, elikagai ekologikoek ez dituztela osasunean soilik onurak sortzen, baita ingurugiroan eta espezie askoren existentzian ere. Honela, nekazaritza ekologikoak, lokalak, garaikoak eta anitzak erleen bizitzan laguntzen jarraituko du eta guztiok aterako gara irabazten.

Soronea.

Inprimatu

Aurrekoa

Hurrengoa

943 016 868

Helbide elektroniko hau spambot-etatik babestuta dago. JavaScript gaituta izan behar duzu ikusi ahal izateko.


Historian zehar makina bat aldiz eraso egin da, torturatu eta hil Jainkoaren izenean. Zenbat gerra, gatazka, abusu, ustez eskubide sakratu batzuk defendatzeagatik. Azken batean, aitzakiak besterik ez ziren askotan “zorioneko eskubide sakratu” horiek; estigmatizatu egiten ziren pentsaera ezberdinak, botere politiko nahiz erlijiosoek onartzen ez zituzten guztiak. Hori zen benetako arrazoia. Eta basatikeria horiek guztiak Jainkoak onartuak eta babestuak ziren lider erlijiosoek ziotenez.

Egun hauetan askotan ikusi ditugu pope ortodoxoak errusiarren soldaduen armak bedeinkatzen. “Ene seme kuttunok, zoazte lasai gure aberri maitea defendatzera, zerua irabaziko duzue eta. Izan ere, zuek egitera zoazten sakrifizio horrek bekatu guztiak kentzen ditu”. Ziur aski hitz horiek edo antzekoak esanda bidali dituzte soldadu gizajoak. Jada, milaka dira erori direnak. Eta teologia hori erabili da mendeetan zehar. “Milimetroki errepikatzen da historia hau epoka eta kultur guztietan”, dio kazetari batek.

Zalantzarik gabe Errusiako Kiril patriarka txundituta gelditzen da Putin ikusten duenean elizan aitaren egiten debozioz beterik, kandelak bizten eta Jesukristoren izena aipatzen. Jakina, Putinentzat eta Kirilentzat Ukrainiako Gobernua “Antikristo-a” da eta ukrainar guztiak hiltzea misio sakratu bat. Kieveko gotzainak zerbait antzekoa egin zuen beren soldaduekin. Umore ederrez kazetari batek esaten zuen aurreko batean: “Jainkoa nahaste-borraste handi baten aurrean aurkituko da han goian, batzuen eta besteen erregu antagonikoak iristen zaizkionean”.

Luis Aranalde

"Niretzat kristauen jokabidea izan da penagarriena. Ebanjelioaren agindu nagusia elkar maitatzea da eta gerrak bedeinkatzea eta horiek justifikatzeko Jainkoaren izena erabiltzea arrunt lotsagarria da, ebanjelioaren traizio garbia"

Denak Jainko berari errezatzen? Trumpek ere askotan aipatzen du Jainkoa (berea noski) eta biblia. 1982ko Malvinasko gerran argentinar Galtieri diktadorea eta Margareth Thatcher ziren protagonistak. Batak gotzain gautxoak eta besteak anglikanoak bidali zituzten gudariak indar espiritualez jantzi zizatzen. Gatazka gehienen jatorria nazionaltasuna eta erlijioa izan dira historian zehar, eta askotan biek bat egin dute. Musulmanek iberiar penintsula “Allah handia da” orro eginez konkistatu zuten. Pentsa katoliko eta protestanteen arteko erlijio gerrak XVI. mendean. Inkisizioak berak milaka hil zituen Jainkoaren ohorea salbatzeagatik, Elizaren dotrina garbi eta zuzen gordetzeagatik. Egungo muturreko izar politiko eskuindarrek (Meloni, Abascal, Orban eta abar) harro aldarrikatzen dute beren kristau fedea, nahiz eta pobreei laguntzak murriztu. Hauen artean asko eta asko ebanjelioaren antipodetan daude.

Niretzat kristauen jokabidea izan da penagarriena. Ebanjelioaren agindu nagusia elkar maitatzea da eta gerrak bedeinkatzea eta horiek justifikatzeko Jainkoaren izena erabiltzea arrunt lotsagarria da, ebanjelioaren traizio garbia. Erlijio guztietan egon dira gainera teologo mordoa garaiko diktadoreen kontzientziak lasaitzeko.

Errusia eta Kieven arteko gatazka latz honetan, Frantzisko Aita Santuak ahalegin guztiak egin ditu bakea ezartzeko. Zoom sarea erabiliz 40 minutuz hitz egin omen zuen Kiril Errusiako Patriarkarekin. Lehen 20 minututan eskuetan zuen paper bat irakurri omen zuen, Putinen inbasioa justifikatuz, alegia. “Ez dut ezer ulertu”, zioen Frantziskok Corriere della Serak egin zion elkarrizketa batean. “Bakearen bideen bila ibili behar dugu eta borrokekin amaitu”, eskatzen zion Kirili. “Patriarka bat ezin da Putinen akolito bihurtu”, salatu zuen. Duela hiru hilabete 70 urte bete zituen Putinek. Kirilek honela zoriondu zuen: ”Jainkoak eman dizu duzun botere hori. Indar morala eta fisikoa opa dizkizut zure eginkizun sakratu hori zintzo bete dezazun”.


Bezeroa ez bazara, kutxako ordutegia hau izango da: astearte eta ostegunetan, hilaren 6tik 24ra 08:15etik 11:00era

(ABANCArekin adostuta jaulkitzaile publikoen tributuak ordaintzeko izan ezik, kasu horretan bezeroentzako daukan kutxa-ordutegi bera aplikatzen baitu).

Gogoratu zure ohiko eragiketak eguneko 24 orduetan egin ditzakezula zure app-ean, banka elektronikoan edo gure kutxazainetan.

Zer moduz hemendik?

response Konta iezaguzu

Partekatu:

Beste pertsona batzuentzat interesgarria izan daitekela uste baduzu, mesedez, parteka ezazu haiekin.https://www.abanca.com/eu/oficinas/oficina/5132


Bizkaia Bilbao Barrios Arratia Durangaldea Eskuinaldea Ezkerraldea Kostaldea Txorierri Enkarterri Municipios

Kostaldea

Jabetzaren kontrako delituak “nabarmen” jaitsi dira Bermeon

Udaltzaingoaren esanetan, martxan jarritako ekintza prebentiboak eraginkorrak izan dira azken hilabeteotan

- I. F.

08·06·20 | 04:00

Bermeoko Udaltzaingoa, baserrietan egindako patruilan. Foto: B. U.

- Bermeoko Udalak jakitera eman duenez, azkeneko hilabeteetan nabarmen jaitsi dira jabe-tzaren kontrako delituak udalerrian. “Lapurretak oso gutxi izan dira itxiera egoerak iraun duen bitartean. Gure helburua da bide beretik jarraitzea eta hainbat ekintza eramango ditugu datozen hilabeteetan helburu hori lortzeko”, adierazi du Bermeoko Udaltzainburu Aritz Floresek. Besteak beste, covid-19aren eraginezko martxan jarritako oinezko patruilek, baserri auzoetan egindako patruilek eta trafiiko kontrolek eragin positiboa izan dute.

Jabetzaren kontrako delituek maila ahalik eta apalenean jarrai-tzeko, “herritarrengandik hurbilago egoteko eta bermeotarren segurtasuna eta osasuna berma-tzeko, hainbat ekintza prebentibo jarri ditu martxan Bermeoko Udaltzaingoak”, azaldu dutenez, Izan ere, azken asteotan Bermeoko Udaltzaingoak oinezko patruilak “areagotu” ditu herrian zehar. Bestetik, auzuneetan ere programa berezia jarri dute martxan. “Patruilak areagotzeaz gain, bidean topatzen dituzten auzotarrekin elkarrizketa laburrak izaten dituzte udaltzainek”. Hala, “baserri auzoetan asko eskertu dute gure laguntza eta presentzia. Segurtasuna ematen diegula jakinarazi digute”, aipatu du Flores udaltzainburuak.

Azkenik, trafiko kontrol prebentiboak ere ezarri dira, Ertzaintzarekin koordinatuta. “Hauetan, ibilgailuen egoera administratiboa (segurua, itv-a...) eta covid-19ak sortutako arauberriak betetzen direla kontrolatzeaz gain, herritik igaro edota herrira sartzen diren ibilgailu susmagarriak identifikatzen dira. Identifikatutako ibilgailu susmagarriei jarraipena egiten zaie”. “Hiru ekintza hauetatik jasotzen den informazio guztia Ertzaintzarekinpartekatzen dugu, Udaltzaingoaren eta Ertzaintzaren arteko ikerketak aurrera eramateko”.

Bukatzeko, Bermeoko udaltzainburuak zera gogorarazi du: koronabisurak sortutako arau berrien kontrola “ez da gelditu. Izan ere, pasa den astean herriko bainu-gune ezberdinetan (Aritzatxuko hondartza, Arribolas, Talape...) kontrola handitu da, herritarren segurtasuna eta osasuna berma-tzeko”.

Gaur egun. Udalak neurri bereziak jarri ditu abian, oinezko patruilak, baserri guneetako patruilak eta kontrol bereziak ezarriz. Bada, “lapurretak oso gutxi izan dira itxiera egoerak iraun duen bitartean”.

Etorkizunean. “Gure helburua da bide beretik jarraitzea eta hainbat ekintza eramango ditugu datozen hilabeteetan helburu hori lortzeko”, Aritz Flores udaltzainburuak azaldutakoaren arabera.


Berriki kaleratu da Xaldun Kortin. Jolastu gurekin! materiala, eta dagoeneko salgai dago gure herrietako liburudendetan edo web orriaren bitartez (www.xaldunkortin.com). Material horretan garai batean gaur egungo aitatxi-amatxiek beren etxeetan umeekin erabili izan zituzten kantuak, jolasak, ipuinak, hizkera… biltzen dira, eta hiru euskarritan ikus daiteke: liburuan, CDan eta DVDan.

Bortzirietako Euskara Mankomunitateak argitalpen horretan oinarritutako ikastaro laburra prestatu du, batez ere 6 urte bitarteko haurrak dituzten gurasoentzat; irakasleek, begiraleek, hezitzaileek… ere parte hartu ahalko dute. Ikastaroa Dindaia Fundazioak emanen du.

Bi ikastaro eginen dira, eta Bortzirietako gurasoak horietako edozeinetara joaten ahalko dira:

– Lesakan maiatzaren 22an, ortzegunarekin, izanen da, 5:00etatik 7:00ak arte, Harriondoa Kultur Etxean.

– Beran maiatzaren 27an, asteartearekin, izanen da, 5:00etatik 7:00ak arte, Mukixu Haur Eskolan.

Bi kasuetan izen ematea bezpera arte egin ahal izanen da, aitzinetik mankomunitatean izena emanda (948 634 125) edo e-postaz (euskara@bortziriak.eus). Matrikula 10 eurokoa da. Ikastarora haurrak eramaten ahalko dira, haurtzaindegi zerbitzua izanen baita.

Bortzirietako euskara mankomunitatea:

Arantza, Bera, Etxalar, Igantzi eta Lesakako udalek osatzen dute. Herri erakundea da, eta gizarte bizitzako arlo guztietan euskararen normalizazioa lortzea da bere helburua. Euskara zerbitzua Arantzako herriko etxean dago, eta eskualdeko normalizazio plangintza diseinatu eta gauzatzeaz arduratzen da.


Honen helburua eztabaidarako esparru bat eskaintzea da, parte hartzen duten sortzaileen aurkezpen publikoen aurretik inolaz ere; eta horretarako, hainbat tokitatik datozen eta sorkuntzaren zenbait esparrutan ari diren teorialari eta artisten esku-hartzea ere izango da.

Ekitaldiak: (azaroa)

Aukeratutako taldeen diziplina anitzeko aurkezpenak, eta gonbidatutako artista eta sortzaileen esku-hartzeak. Artista berriekin batera, ibilbide luzea egina duten artistek ere parte hartuko dute. Gonbidatutako artista eta sortzaile hauek, sorkuntzaren hainbat esparrutatik helduko dira, lagundu egingo dute MID_E-k aditzera eman nahi duen europar sorkuntzaren panorama are zabalagotzeko.

MID_E LEHIAKETA

MID_E nazioarteko lehiaketa Europako artista eta sortzaile berriei zuzenduta dago; haien lanak, hurrengo sortze-alorretako baten barruan kokatu behar dira:

-Moda Independentea. Moda alorreko ekimenak, nahiz komertzializazioaren nahiz sormen esperimentazioaren ikuspegia dutenak.

-Irudi Elektronikoa. Barne sartzen dira bideo alorreko sortze-lanak, bideojokeya, multimedia alorreko sortze-lanak, net-art, cd-art, software-art.

-Dj- Musika Sorkuntza. Musika sortzeko nahiz discjokeyen eta musikagileen musika birlantzeko proposamenak onartzen dira, estiloa edozein izan daitekeelarik.

Hainbat adituk osatutako epaimahaiak egingo duen hautaketa beste artista eta sortzaile batzuekin elkarlanean aritzeko joera garbia duten parte hartzaileen aldekoa izango da, MID_Ek diziplinarteko hirukoteak eratu nahi dituelako. Kolektibo horiek (MID taldeak), lan ildoen arabera antolatuak, hiru alorretako egileek osaturik egongo dira. Artistek, bestalde, beren banakako proposamenak koordinatuko dituzte, partekatua izango duten erakusketa estrategiaren barruan, eta proposamen horiek horretarako prestaturik egongo diren tailerretan garatuko dira.

Guztira, nazioarteko bederatzi artista hautatuko dira, sortze-alor bakoitzeko hiru: Moda Independente sailean, hiru; Irudi Elektroniko sailean, hiru, eta Dj- Musika Sortzea sailean, hiru.


Badira bi urte Gaizkia akabatzea erabaki genuelari Cómo acabar con el Mal, antolatu genuela. Aktibismo sortzaileko nazioarteko jaialdi bat, alegia. Hura, Bartzelonako antzoki enrrollatuenetako batean, Antic Teatren, antolatu genuen. Dena doan izan zen. Egitarauko ekitaldi guzti guztiak, bai hitzaldiak eta tailerrak, eta baita amaierako festa, dena doan, eta nahi zuen guztientzat irekia. Hori lortu bazen, gure crownfunding kanpainan parte hartu zuten hainbat eta hainbat lagun eta elkarteri esker izan zen.

Topaketa harekin, eta honekin, lortu nahi genuena, hauxe zen bereziki: praktika artistikoetan oinarriturik gizartean eskuhartzeko modu berriak asmatzea, sortzea. Eta emaitzei so eginez gero, esan dezakegu helburua aise bete genuela. Gure gonbidatuek asmaturiko taktika sortzaileei esker, eta baita egun haietan handik pasa ziren ehunka pertsonei esker, gauza izan ginen zenbait ideia berri eta bikain topatzeko krisi orokortuko testuinguru honetan eragin ahal izateko. Begiradatxo bat emaiezu topaketa haren emaitza dire lotura hauei eta ulertuko duzu zertaz ari garen:

Fiesta en Bankia

Reflectantes contra el Mal

Como acabar con el Mal jaialdia antolatzera ausartu baginen, gauzak aldarazi nahi genituelako izan zen, eta sinetsita geundelako arte-praktikak, ongi erabiliz gero, lanabes bikaina izan zitezkeela hura lortzeko. Ideia horrek abiarazi zuen eraldaketa sozialeko makina hau. Honela hasi zen Gaizkiaren bukaera. Orain, hasitakoa bukatzea besterik ez da falta.

Más info en la web de enmedio.info

Más info y fotografias reflectantes en la web de enmedio.info. Si quieres construir un cubo reflectante también conocido com o “Cubi” aquí tienes el tutorial.


LABURPENA: Antzina-antzinatik gizakiak era askotako mikroorganismoak erabili izan ditu, garagardoa, ogia, ardoa edo ozpina egiteko; mikroorganismo horiek, beren metabolismoa dela eta, aldaketak egiten baitituzte janari batzuetan, eta hobetu egiten dituzte edo beste tasun desberdin batzuk dituzten elikadura (gazta, gurina, jogurta) bihurtzen janari horiek.

Sarrera

Mikroorganismoak existitzen zirela jakin baino askoz ere lehenagotik, gizakiak erabili egiten zituen mikroorganismo horiek ardoa, ozpina, garagardoa, gurina, gazta edo jogurta egiteko. Milaka urte badira gizakia laboreen hartzitzeaz baliatzen dela garagardoa edo ozpina egiteko, eta ardoak gizakiaren historian eta folklorean duen garrantziak ez du beste azalpenik behar; mikroorganismoei esker, era askotako gai naturaletatik alkohola lortzen jardutea berezkoa dute gaur egungo zibilizazio eta herri primitibo askok.

Etorkizunean beste mikroorganismo asko erabili eta hobetzeko itxaropenak (bioteknologia) ikerketa alor zabala eskaintzen dio gizakiari. Terapeutikaren ikuspegitik, sendagaiak (antibiotikoak) egiteko onddoak erabiltzea mugarri bat izan da bakterioek sorturiko gaixotasunen trataeran, eta horri esker jende askoren bizia salbatu ahal izan da; nolanahi ere, beste atal batean landuko da alderdi hau.

Industrian erabiltzen diren mikroorganismo multzoak

Mikroorganismo multzo berberak erabiltzen dira industrian eta elikaduraren mikrobiologian: onddoak (“lizunak” eta legamiak) eta bakterioak; zeinek bere atal berezia izango du lan honetan. Talde horietako izaki motak erabiltzen dira biologia eraldakaeetan, hartzitzeak direla eraldaketa horien artean garrantzitsuenak. Arestian aipatu ditugun organismo horiek bi multzotan zati daitezke: homohartzitzaileak, hartzitzearen ondorioz gai nagusi bakarra sortzen dutenak, eta heterohartzitzaileak, bi gai edo gehiago sortzen dituztenak.

Hauek dira, besteak beste, hartziduraren ondorioz sortzen diren gai nagusiak: edariak (gargardoa, ardoa, sakea, etab. ), janariak (gazta, jogurta), azido organikoak (azido zitrikoa, azido laktikoa), antibiotikoak (penizilina) eta entzimak (amilasak, proteasak, pektinasak).Industrian erabiltzen diren gaien metabolismoa eta ekoizpena Bi mikroorganismo mota daude; batetik, beren metabolismoaren ondorioz gizakiarentzat interesgarriak diren eta bestela erraz lor ez daitezkeen gaiak sortzen dituztenak, eta, bestetik, industria jarduerak ekoiztuak direnak.

Metabolismoaren ekoizpen nagusiak: mikroorganismoek hazteko ezinbestekoak dituzten gaiak dira horiek, gizakiarentzat ere interes handia dutenak (aminoazidoak, azido organikoak, nukleotidoak eta bitaminak).

Gai horien ekoizpena bultzatzeko, elikagaien desoreka eragiten da mikrobio haztegietan, elikagairen baten jatorria mugatzen delarik, gai elkartu jakin bat lortu ahal izateko era horretan.

Metabolismoaren bigarren mailako produktuak: metabolito hauek ez dira ezinbestekoak mikoorganismoarentzat, baina beste mikroorganismo lehiakide batzuen hazkuntza geldiarazteko sortzen dira seguru asko; horren adibide garbia dira antibiotikoak, batez ere askomizete onddoek sortuak.

Makromolekulak ekoiztea: entzimak oso baliagarriak dira industrian, eta animaletatik eta landareetatik atera izan dira betidanik; gaur egun, mikroorganismoek sortuak dira entzima asko eta asko. Horretarako, teknika genetikoen bidez, lortu nahi den makromolekula erruz ekoiztuko duten entzima multzoak aukeratzen dira haztegi kontrolatu batean.

Horrela lorturiko entzimen artean badira amilasak (ogiaren eta garagardoaren industria), proteasak (haragia biguntzeko, detergenteak egiteko, larrua lantzeko) eta errenina (gaztaren industria). Aipatu diren makromolekula batzuk kimika bidez lor litezke, baina, hainbat eragile direla-eta, ekoizpenari aterako litzaiokeen etekina azkoz apalagoa litzateke; biologiazko sintesian %100 etekinak ateratzen dira.

Itsas belarretatik eta bakterioetatik animalien elikadurarako baliagarriak diren proteinak ateratzen dira.Mikroorganismoak berak lortzea: ogia eta edari alkoholdunak fabrikatzeko, industria bidez lorturiko legamiak behar izaten dira.

Legamia horiek berak erabiltzen dira dietetika errejimen berezietako elikagaietan, proteina eta bitamina asko dituztenez gero (garagardo-legamia).

Uretako haztegietan itsas belar mikroskopikoak ekoiztu behar izaten dira, oskoldunen larbek jan ditzaten (Artemia), eta larba horiek, berriz, elikagai gisa erabiltzen dira arrain askoren (erreboiloa, lupia) bizitzaren lehen aldietan.

Mikroorganismoak eta mikroorganismoen erabilera elikaduraren industrian

-Azido azetikoaren bakterioak (Gluconobacter eta Acetobacter jeneroak). Ardoa minduz ozpina sorrarazten dute, erreakzio honen bidez:Gluconobacter delakoak etanola oxidatzen du eta oxidazio horretatik azido azetikoa sortzen da, eta Acetobacter delakoak azido azetikoa ere oxidatzen du gainera, eta CO 2 eta H 2 O sortzen. Bakterio horiek geruza mehe bat eratzen dute isurkariaren gainaldean, alkohol substratu gisa (ardoa, sagardoa) baliatzen dutela geruza hori.

-Azido laktikoaren bakterioak (Streptococcus, Leuconostoc eta Lactobacillus jeneroak).

Esnearen mintze bizkorra (garraztea) sortzen dute, eta laktosa azido laktiko bihurtzen dute; azukreen hartzitzetik lortzen dute energia. Streptococcusak homohartzitzaileak dira, azido laktikoa baizik sortzen ez dutenak Embden-Meyerhof bidea erabiliz; Leuconostocek, berriz, heterohartzitzeak sortzen ditu, esnearen azukreak azido laktiko, etanol eta CO 2 bihurtzen dituela; azkenik, Lactobacillusek, heterohartzitzailea hori ere, azido laktikoa eta beste gai elkartu batzuk sortzen ditu.

Bakterio multzo horrek gazta, gurina, jogurta edo mamia sortzen ditu, baina orobat garrazten ditu edari batzuk, hala gertatzen baita edari horietan, nahi ez dela, hazten direnean bakterio horiek; oro har, hartzitze horiek gehiago iraunarazten dute elikagaia. Horretarako, ikusi besterik ez dago esneak zer denbora gutxi behar duen hondatzeko, eta gaztak, berriz, zenbat denbora iraun dezakeen hondatu gabe.

Jogurta Lactobacillus bulgaricus eta Streptococcus thermophilus bakterioen jarduera nagusiaren ondorioz egiten da, nahiz asmatu zutenek askoz bakterio gehiago erabiltzenzituzten. Horrelako milioika bakterio agertzen da esne minduan (1. taula), eta oso inguru azidoan bizitzeko gauza dira bakterio horiek, sortuz dihoan azido laktikoaren ondorioz; hori dela eta, haztegitzat duten inguru hori (jogurta) oso eskuragaitza da beste bakterioentzat.Duela urte gutxi batzuk arte jogurraren kontsumoa eremu jakin batzuetara mugatua zegoen, harik eta Metchnikoff-ek (1910) Bulgariako mendietako leinuen bizi luzea jogurta hartzearen ondorioa zela esan zuen arte; orduan sortu zen beste herrialdeetan ere jogurtarekiko interesa.

Badira dendetan jogurt izenaz saltzen diren era askotako prestakuntzak, aromak eransten zaizkienak (jogurt naturala, frutaduna edo aromaduna), esnearen gantz edukiaren araberakoak (osoa, erdigaingabetua, gaingabetua), etab. Badira beste esne hartzitu batzuk herrialde jakin batzuetakoak: kumisa, Asia Erdialdekoa, behor esnez egina; Europako sortaldeko kefirra; edo esne azidofiloa.

Gaztak bi aldi nagusi izaten ditu: mamia eratzea eta umotzea. Mamia egiteko, bakterio hazkuntza abiarazle bat gehitzen zaio esneari, eta nahastura hori inkubatzen uzten da: eransten zaio gero errenina entzima (txahalen urdailetik edo bakterioetatik aterea),entzima horrek proteinak koagulatzen ditu, eta esnea mamitu egiten da; horren ondorioz eratutako zati isurkaria (gazura) bereizi egiten da, zati gotorra zapaldu egiten da ura ateratzeko, eta oihal batean biltzen da.

Mamiaren umotzea oso konplexua da, eta bakterioek eta lizunek egiten dute; prozesu horretan proteinen hidrolisia gertatzen da: proteinak peptido solbagarri bihurtzen dira aurrena eta aminoazido gero, aminoazido horiek osagaietan bana daitezkeelarik. Gazten mundua oso konplexua da, eta aberatsa oso gazta motetan eta zaporeetan (2. taula).

-Legamiak: mota gutxi batzuk baizik ez dira erabilgarriak industrian; horien artean Saccharomyces cerevisae da aipagarriena.

Ogia egiteko, industria alkoholak egiteko, eta ardoa, garagardoa eta beste edari alkoholdun batzuk egiteko erabiltzen da.

Ardoa honela egiten da: legamiek hartzitzen dute muztioa deritzan ore, azukre asko (glukosa eta fruktosa) dituen bat mahatsa zapaltzetik aterea, eta alkohol etilikoa eta CO sortzen da. Prozesu hori eragiten duten 2 legamiak mahatsaren azalean agertzen dira, baina beste haztegi batzuk ere erants dakizkioke.

Hartzitze hori ontzi handi batzuetan egiten da, tenperatura kontrolaturik, eta egun batzuk irauten du. Hartzitzea bukatu orduko, ardoa mehetu eta egonkortu egiten da, eta kontsumitzeko prest dago, ardo gazte edo urteko ardo gisa; baina ardoa haritzezko upeletan eta botiletan zahartzen utzi daiteke baita ere hilabetetan edo urtetan, eta orduan ardo ondua edo erreserbakoa esaten zaio.

Ardo zuria mahats zurietatik ateratako muztioarekin egiten da, eta ardo beltza, berriz, mahats beltzetik ateratakoarekin. Ardo apartsuak (cavak) egiteko, azukre gehiago eransten zaio, bigarren hartzitze alkoholiko bat presio bidez egiteko; hartzitze horrek CO botatzen 2 du, hori baita burbuilak eratzen dituen gasa.Ardoak oso konplexuak dira, ñabardura eta zapore askokoak; mahats mota ugariak, horietako batzuk eskualde jakin batzuek berezkoak 261dituztenak, lur eta klima motak eta beste eragile asko tartean direla sortzen dira.

Garagardoa honela egiten da: garagarra, artoa eta arroza hartzen dira oinarritzat, labore horien haziek almidoia dute-eta; polisakarido hori ezin da zuzenean hartzitu, ez baitu legamien eraginik izaten. Horregatik, lehenengo hidrolizatu egin behar izaten da eta glukosa bihurtu, mikroorganismoek glukosa beretzen dute-eta; hazi horiek ernatzen direnean gertatzen da prozesu honetan beharrezkoa den hidrolisia, orduan sortzen baitira amilasak, hidrolisia egiteko gauza diren entzimak alegia. Horregatik, hasteko, alea malteatu egiten da, hau da, hezetu egiten da eta ernatzen utzi, eta lehortu gero (malta); egoera horretan, uraz ehotzen da garagar alea, amilasak bota ditzan, almidoia oraindik ukigabe baitago. Dagoeneko glukosa baduen ur erauzkin hori ore gotor birrindutik bereizten da, lupulua eransten zaio zaporea har dezan, eta egosi egiten da. Legamia eransten zaio gero, hartzitzen uzten da egun batzuetan, legamia bereizi egiten da eta umotzen uzten da bolada batean. Nahasketa mehetu eta esteriliza dadin irazi eta pasteurizatu egiten da, eta horra garagardoa kontsumitzeko prest.

Ogia nola egiten den: lehenengo ogiak labore irinez eta uraz egindako ore soilak ziren, hartzitu gabeak; gero legamia (Saccharomyces cerevisae) erantsi zitzaien, eta hala sortu zen gaur egun ezagutzen dugun ogia, arinagoa eta harroagoa. Irinak dituen entzimek berek glukosa bihurtzen dute laborearen almidoia; legamiek glukosa hori hartzitzen dute, eta alkohola eta CO sortzen dute.

2 CO ari esker, ogi orea tamainaz handitzen 2 da; orea egostean, alkohola eta legamiak suntsitu egiten dira, eta ura joan egiten zaio oreari. Horren guztiaren ondorioz, ohiko ore harro hori lortzen da.

-Beste onddo batzuk: Garrantzitsuenak Penicillium jenerokoak dira, gaztak umotzeko, arestian aipatu den bezala, eta sendagaien industrian erabiliak.SarreraIndustrian erabiltzen diren mikroorganismo multzoakMikroorganismoak eta mikroorganismoen erabilera elikaduraren industrianMikroorganismoak eta mikroorganismoen erabilera elikaduraren industrian


Online erreminta berria da Kontzilia. Helburua da kontziliaziorako neurriak hartzen laguntzeko beharrezko informazioa eskaintzea. Enpresei zein langileei zuzenduta dago, eta gaiaren inguruko materiala aurkitu daiteke bertan. COVID-19aren eraginez sortu diren behar eta egoera berriei erantzuteko, kontziliazioa erregulatzen duen araudi berria ere jaso dute bertan. Banakako online kontsultak egiteko aukera ere eskaintzen du.

Eusko Jaurlaritzako Berdintasun, Justizia eta Gizarte Politika Sailaren egitasmoa da Kontzilia. Norberaren, familiaren eta lanaren kontziliazio erantzunkidearekin lotutako gaiei buruzko informazioa eta gogoeta egiteko tresna dela azpimarratu dute.

Hiru atal nagusi

Hiru ataletan antolatuta dago Kontzilia: ‘Kontziliazioa erantzunkidea’, ‘Kontziliazioa Enpresak’ eta ‘Kontziliazioa Langileak’.

Kontziliazio erantzunkidea atalean kontziliazioari buruzko informazio orokorra aurkitu daiteke (araudia eta jurisprudentzia, dokumentazioa, kontziliazio-neurriak, dirulaguntzak, azterlanak…).

Kontziliazioa Enpresak izeneko atalak baliabideak jasotzen ditu enpresek kontziliazioaren aldeko apustua hobetu dezaten (laguntzak, araudia, ohiko galderak, erremintak, kontziliazioaren onurak, jardunbide egokiak…)

Kontziliazioa Langileak atalean familientzako dauden kontziliaziorako laguntzen gaineko informazioa dago jasota: kontziliazio-neurriak, dirulaguntzak, eskabide-ereduak, ohiko galderak, araudia… Eta horiek nola baliatu jakiteko informazioa dago.

Online kontsultak

Kontzilia-n, kontziliazio erantzunkidearekin lotutako kasu partikularrei buruzko kontsultak egin daitezke: nola eskatu kontziliazio-neurri bat enpresan, zer kontziliazio-aukera dauden, aplikatu beharreko araudia zein den, etab.

Horretarako mezu bat bidali behar da kontzilia@euskadi.eus helbide elektronikora, gaian ‘kontziliazioari buruzko kontsulta’ adieraziz.


EH Bilduri “gizartea nahastu” izana egotzi dio sindikatuak, “negoziazioan sartzeko prest” egoteagatik.

(Via Berria)

ELAk agerraldi bat egin du gaur goizean, Araba, Bizkai eta Gipuzkoarako 2019rako aurrekontuen eztabaidari buruzko balorazioa egiteko. Sindikatuko Azterketa Bulegoko arduradun Mikel Novalek azaldu duenez, Jaurlaritzaren aurrekontu proiektuak “ez zien biztanleen beharrei erantzuten”, eta, beraz, “ezinezkoa” zen aurrekontu “sozialak” izatea: “Eusko Jaurlaritzak Rajoyri agindu zion 2019ko aurrekontuaren hazkundea ez zela %2,7 baino handiagoa izango termino nominaletan (gastu araua). Hortaz, hortik abiatuta ez zegoen ezer egiterik”.

Novalen hitzetan, Jaurlaritzak aurkeztutako proiektuak “konpromiso hori zehatz mehatz” betetzen zuen, Pedro Azpiazu Jaurlaritzako Ogasun sailburuak berak esan baitzuen “gastu araua ezinbestean bete beharrekoa” zela. ELAren ustez, gastu arauak eragiten du “publikoa den oroko progresiboki pisua galtzea ekonomian” eta “sail sozialak behar bezala hornitzea saihestea eta murrizketak justifikatzea”, besteak beste.

Jaurlaritza EH Bildurekin aritu zen negoziatzen, baina ados jarri ez, eta erretiratu egin zuen aurrekontu proiektua. Hortaz, 2018ko kontuak luzatuko ditu Jaurlaritzak datorren urterako.

Hain justu, EH Bildurekin kritiko agertu da Noval, aurrekontuak negoziatzeko prest agertzeagatik. “Gizartea nahastea” eta “aurrekontu sozial baten akordioa posible zenaren ideia faltsua” zabaltzea leporatu dio: “Ez zegoen akordio sozial baterako baldintzarik. Eusko Jaurlaritzak ez du momentu baten ere erakutsi borondaterik pentsioen gaiari ekiteko”. Izan ere, Novalen esanetan, Jaurlaritzak “argi” utzi du 2019rako bere ildoa “erabat neoliberala” dela.

Koalizio subiranistaren “kezka nagusia errelatoa” izan dela erantsi du Novalek: “EH Bilduk Eusko Jaurlaritzaren aurrekontu ildoarekin ez konfrontatzea erabaki du, hain beharrezkoa den gastu arauaren haustura planteatzea ahaztuz eta diru bilketa handituko duen erreforma fiskal progresista baten exijentzia alde batera utziz”.


Helbideratuta duten herritarrei, otsailaren 1ean kobratuko zaie; besteek, apirilaren 28ra arte izango dute ordaintzeko aukera.

Diru-bilketaren gaineko Erregelamenduari jarraituz, Aiako Udalak jakinarazi du ibilgailuen gaineko aurtengo zerga kobratzen hasiko dela. Helbideratuta duten herritarrei, otsailaren 1ean kobratuko zaie. Helbideratuta ez dutenek, berriz, ordainagiria jasoko dute etxean eta apirilaren 28ra arte izango dute aukera ordainketa egiteko.

Udaletik zehaztu dutenez, tarifak 2o22ko berak izango dira.

Udala Aia

KARKARAk zu bezalako irakurleen babesa behar du aurrera egiteko. Orain arte bezala, kalitatezko eduki libreak eskaini nahi dizkizugu. Euskaraz informatzea da gure eginkizuna, eta zure eskubidea. Izan zaitez KARKARAko laguntzaile, urtean 40 euro besterik ez dira!


"Animalien tratu txarren biktimak. Zuzenbide Penalaren funtzioa eta mugak, animalien babesean" II. Jardunaldia. 2016ko apirilaren 20an.

Lehenengo argitaratze data: 2016/04/18

Asteazken honetan, 2016ko apirilaren 20an, Kriminologiaren Euskal Institutuak, Euskal Biktimologia Sozietateak, Animalex eta APAk antolatutako "Animalien tratu txarren biktimak. Zuzenbide Penalaren funtzioa eta mugak, animalien babesean" II. Jardunaldia izango da.

Ordua: 09:30 – 17:00

Lekua: Antonio Beristain entzunaretoa • Carlos Santamaria Zentroa (Elhuyar plaza 2 – Donostia 20018).


Hemen ikusgai dauden gainerako formatuen edukia PDF dokumentu elektroniko ofizial eta jatorrizkoa eraldatuz lortu da

IRAGARKIAK

Beste iragarki ofizial batzuk

EKONOMIAREN GARAPEN, JASANGARRITASUN ETA INGURUMEN SAILA

5116

IRAGARKIA, Arrantza eta Akuikulturako zuzendariak zenbait zehapen-espedienteri hasiera emateko hartu dituen erabakiak jakinarazteko dena. Espediente horiek itsas arrantzari buruzko arau-hausteak direla-eta hasi dira.

Erabaki horiek jakinarazten saiatu arren, ezinezkoa izan da, eta, beraz, iragarki hau argitaratzen da, Administrazio Publikoen Administrazio Prozedura Erkidearen urriaren 1eko 39/2015 Legearen 44. artikuluan eta hirugarren xedapen gehigarrian xedatutakoa betetzeko.

Iragarki hau argitaratu eta hurrengo egunetik aurrera, 15 egun balioduneko epea dago espedientea aztertzeko (espedientea Ekonomiaren Garapen, Jasangarritasun eta Ingurumen Sailaren Arrantza eta Akuikultura Zuzendaritzan dago ikusgai: Donostia kalea 1, Vitoria-Gasteiz), defentsarako egoki iritzitako alegazio, agiri eta argibide guztiak aurkezteko eta, hala badagokio, prozeduran baliatuko diren frogak proposatzeko. Hori guztia prozedura hau abiatu duen instrukzio-egileari aurkeztu behar zaio.

Eranskinean aipatutako interesdunak jakinaren gainean egon daitezen argitaratzen da hau, eta banakako jakinarazpenaren balioa izango du haientzat.

Jakinarazpen honek Estatuko Aldizkari Ofizialean argitaratu eta hurrengo egunetik aurrera izango ditu ondorioak.


Harrera Zabalduz gure proiektua Bizkaia Talent-en zerbitzuei lotutako estatu zein nazioarte mailako ondo prestatutako pertsonei Bizkaiko Euskal Lurralde Historikoan gizarteratzen laguntzeko helburuarekin jaio zen.

Harrera Zabalduz proiektuaren oinarrizko helburua da pertsona eta lanbide arteko esperientzietan oinarritutako giro etxekoagoa sortzea, harrera-zerbitzua aberasteko eta zerbitzu horri balio erantsi handiagoa emateko, Bizkaia Talent-ek berak edo beste organizazio batzuekin elkarlanean antolatutako topaketa eta aisialdiko jardueren bitartez.Horrela, lortu nahi dena da profesionalei eta haien senitartekoei munduko edozein tokitatik Bizkaira etorri diren beste pertsona batzuk ezagutzeko aukera ematea, guztiei gizarteratzen laguntzeko.Euskaditik kanpo egon diren eta haien sorterrietara itzuli diren pertsonen kasua ere hartzen da kontuan.

Adibidez:

JARDUERA:“Egin ezazu zeure Putxera”

LEKUA:Balmaseda

EGUNA:Larunbata, 2012ko azaroaren 17a.

Aurreko larunbatean, azaroak 17, Txile, Granada, Iran, Irlanda, Errumania, Eskozia, Suitza eta Estatu Batuetako eta Bizkaiko bertako 23 ikertzaile, irakasle eta haien senitartekoek beraien Putxera (trenbideetakoen lapikoa) prestatu zuten Balmasedan (Erdi Aroko hiria eta Bizkaiko lehenengo Hiribildua).

Putxera bat prestatuz, giro atsegin eta dibertigarri batean, partaideek lapiko honen jatorria ezagutu zuen; XIX. mendekoa da eta iparraldeko trenbideetako langileen asmakizuna izan zen, trenen lurruna erabiltzen zuten janaria berotzeko. Tradizio hori gaur egunera arte iritsi da eta balmasedar batek eman zizkien azalpenak.

Ikatzaren su motelean janaria prestatzen zuten bitartean, Erdi Aroko hiribildu hau ezagutzeko aukera izan zuten; La Encartada Museoa (Txapel Fabrika zaharra) bisitatu zuten eta euskal tradizio soziokultural jatorrenetako batean murgildu ziren, poteoan edo txikiteoan, hain zuzen ere (taberna batean ardo bat hartzea, lagunartean).

Guztiak ados azaldu ziren, era honetako jarduerak inguruneko integrazio soziokulturalerako oso beharrezkoak eta baliagarriak direla esatean.Eta 4,8/5 asebetetze-maila eman zioten. Guztiek gomendatzen dute eta berriro parte hartuko lukete.

Profesionalok Bizkaian kokatutako organizazioetan dihardute lanean, hala nola: BC3 – Basque centre for Climate Change, BCAM- Basque Center for Applied Mathematics, BioCruces- Health Research Institute, DigiPen Bilbao- Institute of Technology, ESS-Bilbao, Deustuko Unibertsitatea eta Euskal Herriko Unibertsitatea.

Talentua erakarri, eutsi eta lotzen dugu Bilbo-Bizkaiko eremuan, Euskadin

Be part of the largest highly professional Network connected to Bilbao - Bay of Biscay and the entire Basque Country


Mankomunitatearen estatutuetan ezarria dagoen moduan, erakunde honen helburuetako bat da gizarte bizitzaren alor guztietan euskararen ezagutza eta erabilera garatzea, eta helburu hori duten ekimenak laguntzea, bultzatzea eta sustatzea.

Helburu hori garatzeko, mankomunitateak 2023-2025 aldirako dirulaguntzen plan estrategikoa onartu du, eta hizkuntza gutituen arteko lankidetzarako laguntzen lerroa sortu. Horren baitan, Garabide Elkartearekin hitzarmena sinatu du, Hego Globaleko herrietako hizkuntza gutxituen biziberritze prozesuak sustatzeko egitasmoak lantzeko.

Zehazki, Hego Globaleko komunitate minorizatuetako eragileekin lankidetza proiektuak garatzea da helburua, euskara eta euskal kulturaren biziberritzea oinarri duen esperientzia trukearen bidez.

Garabide-BEM hitzarmena 2023

Garabideren webgunera joan

ATZERA

Bortzirietako euskara mankomunitatea:

Arantza, Bera, Etxalar, Igantzi eta Lesakako udalek osatzen dute. Herri erakundea da, eta gizarte bizitzako arlo guztietan euskararen normalizazioa lortzea da bere helburua. Euskara zerbitzua Arantzako herriko etxean dago, eta eskualdeko normalizazio plangintza diseinatu eta gauzatzeaz arduratzen da.


Zezen zuriak Europa berriz bahitu zuen 60ko hamarkadan: Aphrodite's Childeko greziarrek kontinentea konkistatu zuten pop psikodelikoaren eta rock progresiboaren bidez.

Eneas Afroditaren semeetako bat izan zen, edertasunaren eta maitasunaren Jainkosaren semea. Umea artzain batzuek hezi zuten bost urteak bete arte, aitak hirira eraman zuenean. Denborarekin, Troiako heroi kementsuena izatera heldu zen Eneas.

Bi milurteko eta erdi beranduago, Eneas greziar Olinpoan berpiztuko zen berriz ere heroia izateko. Baina oraingoan, Olinpo musikala izan zen. Hirurogeiko hamarkadako Grezian, orduko greziar talde garrantzitsuena osatu zuten hiru gaztek: Aphrodite's Child. Eta greziar klasikoaren ordez, gerlarien hizkuntza berria: pop psikodelikoa eta rock progresiboa.

Bi heroi heleniarren parte hartzeak zeresan handia izan zuen fundazioan, garaiko heroiena noski: Demis Roussos abeslari eta gitarrista (Alexandrian jaioa, 1946an) eta Vangelis Papathanassiou konpositore eta teklista (Volosen, 1943an jaioa), gerora Carros de Fuegoren soinu bandagatik Oscar baten irabazlea.

Vangelis ere, Zeus zen, taldeko Zeus. Laukoteko izarra eta instrumentista jaioa, aurretik The Forminx pop taldeko partaide izandakoa. Proiektu hori 1967an utzi zuen Afroditaren familiara pasatzeko. Aphrodite's Child urte horretan sortu zen, Vangelis Roussosekin elkartzean. Demis Roussos We Five taldetik zetorren abeslaria zen. Laukotea beste bik osatu zuten: Anargyros Koulouris gitarristak eta Atenaseko Lucas Sideras bateriak. Azken honek ez zuen zorterik izan: taldea utzi behar izan zuen Phillips etxeak lehen singlea grabatzeko Parisera deitu zituenean. Zerbitzu militarra egiten zegoenez, Anargyros ezin izan zen Greziatik atera.

Eta bigarrengoz, Europa bahitu zuten. Oraingoan, ez zezen zuri bihurtutako Zeusek, baizik eta "Rain and tears" Johann Pachelbelen kanona erreferentziatzat zuen konposizioaren bitartez. Gainerakoa, Demis Roussosen ahotsak egin zuen. Arrakasta, kontinente osoan zehar.

Lehen LPa aldiz,1968an atera zuten, End of the world. Pop psikodeliko disko bikaina, "Rain and tears" barnean izateaz gain, "Don't try to catch the river" moduko gaiak zituena.

Urtebete beranduago, bilduma berria argitaratu zuten: It's five o'clock. Vangelisen konposizio ahalmenak agindu zuen berriz ere, "Such a funny night" moduko mirariak sortuz, baita "It's five o'clock" bera ere. Siderasen lana zen "Let me love, let me live" singlea barne zihoan.

Jainkoen Olinpora heltzeko zenbat urte behar diren ez du inoiz inork jakin. Baina hirurogeiko Afroditaren semeek, Aphrodite's Childekoek, hiru urte baino ez zuten behar izan. Lapsuseko hiru urte, eta Anargyros Koulouris gitarristaren itzulera 666 maisulana ateratzeko. Tontorrera jauzia. Sutik sortutako sumendira? Ezen Donibaneren Apokalipsian oinarritu baitziren rock progresiboko disko kontzeptual bikoitza konposatzeko. "Break" singlea barnean zihoan, taldea dagoeneko separaturik egon arren arrakasta nabarmena jaso zuena. Edo Inkisizio sua ote? Izan ere, piezak izandako zentsurak, Irene Papas antzezle greziarraren soinu pornografikoak zituena, difusiorako publizitate gehigarria izan baitzen.

Edozelan ere, arrakasta sugarraren ostean, izan zena izateari utzi zion taldeak. Vangelis eszenatik aldendu zen entzute handiko soinu-bandak konposatzeko, eta Demis Roussosek ere arrakasta lortu zuen bakarlari moduan, Vangelisen kolaborazioarekin askotan. Musika estiloa baina, ez zen berriz ere bera izan.


1939ko ekainak 11an, ohore militar eta erlijiosoekin zeharkatu zuen Covadongako amabirjinak Bidasoa ibaia. Hamarnaka lagun batu ziren irudi erlijiosoari harrera egiteko intentzioarekin, Carmen Polo eta Carmen Franco buruan. Hau da nazionalkatolizismoak irunen burutu zuen indar erakustaldi handienetako bat.

Asturiaseko birjinak irunen burutu zuen egonaldiaren zergatia zehazteko, estatu kolpera salto egin behar da. 1936ko abuztuak 6an iritsi ziren milizianoak Covadongako santutegira. Hilabete oso batez bertan mantendu arren, irail hasieran “Santina”ren zilarrezko koroa eta urrezko arrosa lapurtu zuten. Egun gutxitan, irudia desagertu zen.

Manuel Sánchez Noriega “El Coritu” komandante komunistak hartu zuen irudia, Pelayo hotelean ezkutatzeko. Arropa armairu batean ezkutatu zuten birjina eta bertatik errezatzera pasatzen ziren sekretua zekitenek, nahiz eta ateak itxita mantendu irudia inork ikusi ez zezan.

36ko abenduan, objektu artistikoez jabetzea edo hauek suntsitzea debekatu zuen Asturias eta Leoneko Instrukzio Publikoko Sailak. Arauak “artearen ikuskera materialista eta kultura, gaur egun arte monopolizatua, herri osora hedatzea”, zehaztu zuen. Irizpide berriak jarraitu Covandongako amabirjina jaso eta Gijonera eraman zuten.

Irudia Ateneo Obreroko erakusketan ezarri zen, baina frontearen gerturatzeak alarmak piztu eta objektu artistikoak Valentzian babesteko agindua ezarri zen. Hala, 1937ko irailean irten zen Covadongako amabirjina itsasontziz, Valentziarantz, Bordeletik sartuta. Santander, Asturias eta Leoneko objektu artistikoak ez ziren inoiz iritsi Valentziara. Objektuak bidean desbideratu ziren, Pariseko enbaxada errepublikanoan gordetzeko.

Kutxa barnean

Naziek Paris okupatu zutela, bazkide frankistek Errepublikako enbaxada goitik behera miatu eta okupatu zuten. Dokumentazio eta sakeaturiko objektuen artean topatu zuten “Virgen de Covadonga” izena zuen kutxa. Bertan zegoen “santina”.

“El Comercio” egunkari asturiarraren arabera, José Félix de Lequerica enbaxadoreak topatu zuen santuaren irudia. Topaketaren berri eman zion Francori, irudia enbaxadan topaturiko elementu artistiko bakarra zela zehaztuz. Hala ere, irudiari koroa falta zitzaion. “Emakume frantses katolikoek” oparitu zuten koroa berria, birjinaren lamina edo argazki baten truke. Honela, 1939ko martxoaren 26 bertan hasi ziren irudia espainiaratzeko lanak. Manuel Arce Ochotorena Asturiaseko apezpikuak itzulera antolatzeko batzordea sortu zuen. Frankoren aginte taldeak ere ildo bera jarraitu zuen: “Lekualdaketa segurtasunez ez ezik, ohorerik handienekin eta ahalik eta jende gehienarekin egin ahal izateko behar den guztia egingo da”.

Dekretu bidez, 1939ko apirilak 29an, “Covadongako Andre Mariari ohore militarrik handienak ematea”, zehaztu zen. Hala, Francok eta Elizbarrutiko Batzarrak irudia 1939ko ekainak 11an Irunera helduko zela akordatu zuten, “omenaldi nazionala jasotzeko”. José Ramón Aguirreche alkateak, bando bidez, jazoeraren berri eman zuen. “Conocéis lo sucedido; los rojos, en su infernal tarea de incendiar, robar y asesinar, tampoco respetaron la sagrada imagen de Covadonga, y con fines especulativos, se la llevaron a París. Hallada providencialmente, el domingo será traída a España y hará su entrada triunfal por Irún.”

“Santina” ekainak 10ean irten zen Parisetik Versallesera. Bertan, Pariseko katolikoek irudia gurtu zuten. Hogei autok osaturiko karabana gauez iritsi zen Hendaiara. Irudia Hendaiako elizan gorde zen, eta Samuel Fernández-Miranda Covadongako kanoniko magistralak jaso zuen.

Irudia goizeko 10etan zeharkatu zuen Bidasoa ibaia eta garaiko Mola plazan (Gernikako Arbola parkea) egin zitzaion harrera. Bertan zeuden herriko agintari politikoak, militarrak, erlijiosoak, kofradiak, Manuel Arce Ochotorona apezpikua eta Rufino Truébano Vega. Ekitaldiaren buru izan ziren Carmen Polo eta Carmen Franco. Gunea jendez betea zegoenean irten ziren komandantzia ingurutik eta beraientzat prestaturiko aldarean jesarri ziren. Ingurua goitik behera apaindua zegen, loreak bota ziren garaiko Mola plazan, garaiko Frantzia etorbidean, Kolon pasealekuan eta Eliza kalean, Junkaleko elizaren ateraino.

Prozesioan, Covadongako erreketeen tertzioak lagunduta, zeharkatu zuen Irun birjinak. Kaleak jendez beteta egon ziren eta Junkaleko elizan ohorezko meza ospatu zen. Arratsaldean irten zen irudia, Donostia, Loiola, Arrasate, Gasteiz, Burgos, Valladolid eta Leonen geldialdiak eginez. Ekainak 13ko arratsaldean itzuli zen Ama Birjina Covadongara.

Iturriak:

OHARRA: Artikulu honetako irudiak CC – BY – NC lizentziapean jaso dira kutxateka.eus web guneko “Llegada a Irun de la Virgen de Covadonga procedente de Paris, custodiada por soldados” bildumatik.

elblogdeacebedo.blogspot.com “El exilio de la Santina de Covadonga”.

Francisco José Rozada Martínez. “Sobre el “exilio” o desaparición de la imagen de la Virgen de Covadonga durante los trágicos sucesos de 1936-1939”.

Irungo Udal Artxibategia: Bando del alcalde José Ramón Aguirreche a los iruneses sobre el retorno de la imagen de la Santísima Virgen de Covadonga (Nuestra Señora de las Batallas) a Irún el 8 de junio de 1939. Imprenta Gaston (Suc. Vda. Garmendia) Irun